“Pa bezwen per, akoz mon avek ou”—Izai 41:13 | Letid\nRod Rwayonm e non pa bann keksoz\nAkoz nou devret “kontinyen veye”?\nBann ki demontre lapresyasyon pour labonte ekstraordiner Bondye\nAnons sa bon nouvel konsernan labonte ekstraordiner Bondye\n“Pa bezwen per, akoz mon avek ou”\nLatour Veyer (Edisyon letid) | July 2016\nLIR AN Batak (Toba) Bislama Cambodian Drehu English French Garifuna Greenlandic Haitian Creole Italian Javanese Kazakh Kikongo Kimbundu Kongo Kreol Seselwa Laotian Lingala Macua Maltese Mam Mauritian Creole Mixe Nahuatl (Central) Nahuatl (Northern Puebla) Ndau Ngabere Nias Nyaneka Nyungwe Otetela Portuguese Quechua (Ancash) Quechua (Ayacucho) Quechua (Cuzco) Sena Spanish Swahili (Congo) Tahitian Tlapanec Tojolabal Totonac Tshiluba Tshwa Tsonga Umbundu Wallisian\nIMAZIN ki ou pe marse lo semen tar aswar. Toutakou, ou realize ki en dimoun pe swiv ou. Ler ou aret marse, sa dimoun osi i aret marse. Ler ou mars pli vit, li osi i fer parey. Ou tay kot lakaz en zanmi ki pa tro lwen avek ou. Ou zanmi i ouver laport e dir ou antre, la, ou santi ou soulaze akoz ou konnen ki ou an sekirite.\nPetet ou pa’n deza eksperyans sa ki nou’n fek koz lo la. Me i posib ki ou annan lezot lenkyetid dan lavi ki fatig ou. Par egzanp, eski ou pe lite avek en febles ki ou ti a kontan sirmonte me ou kontinyen fer menm fot? Eski pour en bon pe letan, ou ankor san en travay malgre tou zefor ki ou’n fer pour ganny enn? Eski ou enkyet konsernan lavyeyes ek bann problenm lasante ki ou pou fer fas avek a lavenir? Oubyen eski i annan lezot keksoz ki ou konsernen avek?\nNenport ki problenm ki ou kapab annan, i byen pour annan en zanmi avek ki ou kapab koz avek lo ou bann lenkyetid e ki pare pour ed ou. Eski ou annan en tel zanmi? Wi, ou annan! Zeova i en zanmi ki ou kapab koz avek e ki pou ed ou, zis parey i ti zanmi en zonm fidel ki ti apel Abraam. Labib i koz lo la dan Izai 41:8-13, dan verse 10 ek 13, Zeova i promet sakenn parmi nou: “Pa bezwen per, akoz mon avek ou. Pa bezwen enkyet, akoz mwan menm ou Bondye. Mon pou rann ou for, mon pou ed ou, mon pou soutenir ou avek lanmen [“drwat ladrwatir,” NW]. Mwan menm [Zeova] ou Bondye ki tenir ou par ou lanmen drwat e dir ou: Pa bezwen per, mon la pour sekour ou.”\n“MON POU SOUTENIR OU”\nParol Zeova i tre rekonfortan. Esey mazinen kwa ki Zeova pe vreman promet nou. Sa verse pa dir ki ou pe mars akote Zeova e ou pe tyonbo son lanmen. Si ou ti pe mars akote li, lanmen drwat Zeova ti pou tyonbo ou lanmen gos. Me, Zeova i anvoy son “lanmen drwat ladrwatir” e tyonbo “ou lanmen drwat,” konmsi i pe tir ou dan en sityasyon difisil. Ler Zeova i tyonbo ou lanmen drwat, i fortifye ou par dir: “Pa bezwen per, mon la pour sekour ou.”\nEski ou vwar Zeova konman ou Papa ek Zanmi ki kontan ou? Eski ou krwar ki i pou ed ou ler ou dan bann difikilte? Zeova i vreman anvi ed ou e pran swen avek ou. Ler ou annan bann problenm ek difikilte, Zeova i anvi ki ou santi ou an sekirite. Akoz? Akoz i kontan ou en kantite. I “touzour avek nou dan letan maler.”—Psonm 46:1.\nLER NOU SANTI NOU KOUPAB POUR BANN FOT LEPASE\nSerten i kontinyen mazin zot fot e demande si Bondye in vreman pardonn zot. Si ou santi koumsa, mazin Zob, sa zonm fidel. I ti admet pese ki i ti fer ler i ti ankor zenn. (Zob 13:26) Psalmis David ti osi santi koumsa e i ti sipliy Zeova: “Oubliy bann pese ek bann fot dan letan mon lazenes.” (Psonm 25:7) Akoz nou enparfe, tou dimoun “in fer pese e in perdi mazeste Bondye.”—Romen 3:23.\nSa bann parol dan Izai sapit 41 ti ganny ekrir pour bann Izraelit. Zot pese ti sitan grav ki Zeova ti dir ki i ti pou pini zot par egzil zot Babilonn. (Izai 39:6, 7) An menm tan, Bondye ti promet ki i ti pou liber bann ki ti pou repantir e retourn zot kot li! (Izai 41:8, 9; 49:8) Ozordi, Zeova i montre sa menm lanmour ek pitye anver bann ki senserman repantir e ki anvi fer li plezir.—Psonm 51:1.\nAnnou vwar leksperyans Takuya * ki ti pe esey aret de move labitid, get pornografi ek fer mastirbasyon. Plizyer fwa i pa’n kapab reziste sa tantasyon pour fer sa bann move keksoz. Ki mannyer i ti santi? “Mon ti santi ki mon pa ti vo nanryen, me ler mon ti demann pardon Zeova dan lapriyer, i ti relev mwan e tir mwan dan sa move leta ki mon ti ladan.” Ki mannyer Zeova ti fer sa? Bann ansyen dan kongregasyon Takuya ti dir li telefonn zot sak fwa ki i rekomans son move labitid. I admet: “I pa ti fasil pour telefonn bann ansyen, me ler mon ti fer li, mon ti ganny fortifye.” Apre bann ansyen ti fer laranzman pour ki sirveyan rezyonal i vizit Takuya. Sirveyan rezyonal ti dir li: “I pa par azar ki mon la. Mon la akoz bann ansyen i anvi ki mon la. Zot in swazir ou pour ganny sa vizit pastoral.” Takuya i dir: “Mwan ki ti pe fer pese e pourtan Zeova in servi bann ansyen pour ed mwan.” Avek letan, Takuya ti aret son bann move labitid, i ti vin en pionye ordiner e aprezan i pe servi kot biro brans. Zis parey Zeova ti ed sa frer, i pou osi ed ou ler ou fer bann fot.\nLER NOU ENKYET KONSERNAN TRAVAY\nSerten dimoun i enkyet akoz zot in perdi zot travay e zot pa kapab ganny en lot. Mazinen ki mannyer i difisil pour pa ganny aksepte par bann anplwayer enn apre lot. Ler serten i dan sa kalite sityasyon, zot santi ki zot pa vo nanryen. Ki mannyer Zeova i kapab ed zot? Petet i pa pou fer zot ganny en bon travay deswit, me i kapab fer zot rapel parol David: “Mon ti zenn, ozordi mon’n vye. Zanmen mon’n war en dimoun zis ganny abandonnen, ni son bann zanfan pe mandyan manze.” (Psonm 37:25) Zeova i vwar ou konman en dimoun presye e i donn ou son “lanmen drwat ladrwatir” pour ki ou ganny sa ki ou bezwen pour kontinyen servi li.\nKi mannyer Zeova i kapab ed ou ler ou’n perdi ou louvraz?\nSara ki reste Kolonbi ti vwar ki mannyer Zeova ti arive ed li. I ti ganny en bon lapey ler i ti travay avek en lakonpannyen byen renonmen. Me i ti anvi fer plis dan servis Zeova, alor i ti kit son travay e konmans fer pionye. Me i ti difisil pour li ganny en travay a mitan. I ti ouver en pti laboutik ayskrim, me gradyelman larzan ti fini e i ti bezwen ferm son biznes. I dir, “Trwa lannen ti pase, me gras a Zeova, mon ti kapab andire.” I ti aprann kwa ki i ti vreman bezwen e ki mannyer pour aret trakase pour demen. (Matye 6:33, 34) Avek letan, sa anplwayer kot i ti travay avan ti apel li e ofer li sa menm travay ki i ti annan avan. Sara ti dir li ki i pou zis aksepte pour travay a mitan e ki i pou bezwen annan ase letan pour asiste son bann renyon ek bann lasanble. Ozordi, Sara pa ganny menm kantite larzan parey avan, me i kapab kontinyen fer pionye. I dir ki dan bann moman difisil, i ti santi lanmen Zeova ki ti ranpli avek lanmour.\nLER NOU ENKYET KONSERNAN LAVYEYES\nBokou dimoun i enkyet akoz zot pe vin vye e ki byento zot pou pran retret. Zot pa konnen si zot pou annan ase larzan pour annan en lavi konfortab. I tre probab ki i ti David ki ti sipliy Zeova: “Pa rezet mwan dan mon vye zour; pa abandonn mwan ler mon nepli annan lafors.”—Psonm 71:9, 18.\nKi mannyer bann aze i kapab annan konfyans dan lavenir? Zot bezwen kontinyen annan plis lafwa dan Bondye e annan konfyans ki i pou donn zot tou sa ki zot bezwen. Par kont, serten ti abitye annan en lavi deliks ler zot ti annan plis larzan, alor petet zot pou bezwen aprann viv en lavi pli senp e satisfe avek mwens keksoz. Petet zot pou realize ki “en pla legim” i pli bon pour zot lasante ki “bef angrese.” (Proverb 15:17) Si ou konsantre lo servi Zeova, i pou fer sir ki ou ganny tou sa ki ou bezwen ler ou vin vye.\nJosé ek Rose avek Tony ek Wendy\nMazin José ek Rose ki’n servi Zeova a plen tan pour plis ki 65 an. Pandan sa bann letan zot in rankontre bokou defi. Zot ti pran swen avek papa Rose ki ti bezwen led lizour konman aswar. José ti osi bezwen fer fas avek bann defi tel parey loperasyon kanser ek bann tretman chemotherapy. Ki mannyer Zeova ti donn son lanmen drwat sa koup fidel? I ti servi en lot koup Kretyen, Tony ek Wendy. Zot ti annan en apartman ki zot ti anvi ofer avek bann pionye san fer zot peye. Tony ti rapel ki ler i ti lekol segonder, i ti kontan get par lafnet e souvandfwa i ti vwar José ek Rose pe prese. Tony ti kontan sa devouman ki sa koup ti annan e sa ti enpresyonn li bokou. Vi ki José ek Rose ti pas tou zot letan dan servis Zeova, Tony ek Wendy ti ofer sa koup sa apartman. Pour sa dernyen 15 an zot in ed José ek Rose ki aprezan zot dan zot 85 an. José ek Rose i santi ki Tony ek wendy i en kado sorti kot Zeova.\nZeova i fer sa promes: “Pa bezwen per, mon la pour sekour ou.” I pe ofer son “lanmen drwat ladrwatir” avek ou osi. Eski ou pou donn li ou lanmen?\n^ par. 11 Non in sanze.\nLATOUR VEYER (EDISYON LETID) July 2016


Lazournen Enternasyonal bann madanm le 8 Mars -Seychelles Nation\nLazournen Enternasyonal bann madanm le 8 Mars |01 March 2021\nPriscilla Barbe i fyer son travay konman pier master\nLemonn pou selebre Lazournen Enternasyonal bann Madanm le 8 Mars e zournal Seychelles NATION in zwenn avek Minister Lapes ek Lekonomi Ble pour anmenn zot en seri lartik ki met an valer bann madanm ki pe travay dan sa de sekter.\nNon: Priscilla Barbe\nMetye: Pier Master\nLorganizasyon travay: Lotorite Por Sesel\nAlokazyon Lazournen Enternasyonal bann Madanm le 8 Mars, Minister Lapes ek Lekonomi Ble pe servi sa loportinite pour promouvwar bann madanm Seselwa ki pe travay dan sekter lapes ek maritim dan pei.\nDan sa enn edisyon nou konn plis lo Priscilla Barbe, en madanm dan son 50enn lannen ki’n ariv ran Pier Master kot Lotorite Por Sesel. Se li ki pe zer bann aktivite por lo lasose Inter Island Quay, landrwa kot laplipar bann aktivite komers e transportasyon ant bann zil pros i ganny fer.\nSa lannen, Madanm Barbe pe al ganny 11-an depi ki i pe travay avek Lotorite Por Sesel. I ti konmans konman en zofisye sekirite avek sa lorganizasyon, me gras a sipor e lankourazman ki in gannyen avek son bann koleg osi byen ki bann dirizan dan por, in servi bann loportinite ki’n vin a son laporte. Letan lavertisman dan por ti ganny fer pour pozisyon asistan Pier Master, Madanm Barbe pa ti ezite pour li anvoy son laplikasyon, e san ezitasyon i ti ganny aksepte pour li fer sa louvraz.\nMe i pa ti fini la ; 2-an pase i ti ganny prezante avek en lot loportinite pour li pran responsabilite Pier Master. I ti aksepte pour fer sa louvraz avek gran lafyerte vi ki i premye e sel madanm dan Sesel ziska prezan ki en Pier Master.\n«Mon vreman apresye ki mon’n ariv nivo en Pier Master akoz sa louvraz i enn ki tre dominan alors mon’n pare pour mwan compete avek bann msye pour montre zot ki i annan bann madanm ki kapab fer sa louvraz e sanmenm sa ki mon’n pran sa challenge,» Madanm Barbe i dir.\n«Mon louvraz konman en Pier Master…ler bann bato i koste i annan en berthing fee ki bezwen ganny peye, nou bezwen fer rantre tou bann keksoz lo sa papye, keler bato in arive e keler bann depar bato. E avan bann depar bato i annan bann loading ki nou bezwen egzaminen akoz tou bato i annan en loading line. Alors si sa loading line i balanse, par egzanp si sa delo i par anba sa loading line…la bato i ganny clearance akoz nou satisfe ki in fer byen son loading e i kapab fer son depar,»Madanm Barbe i azoute.\nPriscilla Barbe i en madanm ki annan en gran lantouzyazm pour sa louvraz ki i pe fer e pour li sa i en kalite ki vin natirelman ler ou kontan e apresye ou louvraz. Se pourtan avan i zwenn Lotorite Por Sesel, i ti travay dan sekter aviasyon konman en sekirite avek en lakonpannyen prive kot Erport Enternasyonal Sesel, Pointe Larue. Sa tranzisyon pour li sorti dan laviasyon pour al travay dan por pa ti difisil e konplike akoz i dir ki se son leker ki’n anmenn li kot i été ozordi.\n«Pour mwan mon ti touzour dir e reve ki en zour mon anvi travay avek Lotorite Por Sesel…mon vreman fyer konman en madanm ki ozordi mon’n ariv sa nivo, ki mon en madanm ki for e ki mon kontan ankouraz mon bann dimoun e mon bann kliyan e bann lezot madanm pour vini, vin zwenn mwan e donn koudmen pour travay. Annou montre bann zonm ki bann madanm osi i kapab fer sa louvraz,» Madanm Barbe i dir.\nParey dan tou louvraz, Madanm Barbe i admet ki i anann serten defi ki in rankontre me sa pa’n zanmen dekouraz li akoz i dir ki se lafason ki en dimoun i apros sa bann defi ki zwe en gran rol. Ansemoman i annan 5 travayer ki i responsab kot lofis Lotorite Por Sesel lo lasose Inter Island Quay.\n«Mon ganny enpe bann difikilte, kekfwa ennler i annan bann kliyan ki pa dan son bon mood, me selman se lafason ou apros zot e koz avek zot. Mon fer sir ki mon donn zot en bon larepons ki ler zot sorti la dan por zot sorti avek en zoli sourir lo zot figir. Mon bann koleg travay i donn mwan bokou respe, akoz mwan mon respe zot e si ou annan respe pour lezot ou ganny bokou an retour. Lapros i enportan pour kapab fer sa,» MadanmBarbe i dir.\nSa lannen tenm ki Nasyon Ini in swazir pour Lazournen Enternasyonal bann Madanm ki ganny selebre le 8 Mars i ‘Bann madanm dirizan : En lavenir egal dan en lemonn avek viris Covid-19’. Madanm Barbe i dir ki menm si Covid-19 in annan en gran lenpakt lo bann aktivite komers dan por, i santi ki dan son landrwa travay e osi dan pei i annan egalite loportinite ant zonm ek fanm menm dan sa pandemi.\n«I annan egalite, me sa i depan lo oumenm ou. Si ou pa bouze e ou dir sa louvraz i zis pour bann msye ou pa pou zanmen fer nanryen akoz napa keksoz ki zis pour msye. I pou depan lo ou kalifikasyon e ou kapabilite pour ou kapab fer sa louvraz. Tou keksoz ou bezwen eseye dan lavi, si ou eseye e ou kapab fer alors ou kapab make it,» Madanm Barbe i dir.\nI azoute ki san sipor kontinyel sorti kot management Lotorite Por Sesel, i posib son semen pour ariv kot i ete ti kapab bokou pli difisil. Sekter maritim i enn sa bann sekter ki tradisyonnelman ganny apersevwar konman en sekter dominen par bann zonm. Me Madanm Barbe i dir ki se gras a son personalite tre for e plizyer lezot kalite ki i annan dan li ki’n fer li persevere.\n«Si ou en dimoun ki disiplinen, si ou annan bon lapros avek ou kliyan e si ou en dimoun ki annan bokou konfidans dan ou lekor ou pou kapab fer sa louvraz…alors mon kontinyen demann Senyer Bondye pour kontinyen donn mwan sa lagras pour mwan kapab annan sa konfidans ek lafors pour mwan kontiny sa travay.»\nPier Master Priscilla Barbe i dir ki son karyer pa pou fini la akoz tan ki i ankor annan kouraz pour li travay i pou kontinyen servi bann loportinite ki ganny met a son dispozisyon. Dan son plan pour lavenir i pe target bann pozisyon ki pli o e dan pe fer sa i pe osi tras en larout pour bann lezot zenn fiy ek madanm swiv dan son lepa.\nAlokazyon Lazournen Enternasyonal bann Madanm, Madanm Barbe i pas sa mesaz avek tou bann madanm Seselwa ki pe travay dir pour ede redres lekonomi sa pei.\n«Mwan mon pe dir bann madanm take sa challenge, isi dan Lotorite Por i annan bokou devlopman. Si i annan bann madanm ki anvi vin join sa lorganizasyon alors mon welcome zot pour vini. Annou met lanmen ansanm e annou montre bann msye ki nou kapab fer parey zot e menm pli byen ki zot.»\nSa bann portre ki swiv i montre Madanm Barbe pandan ki i pe fer son travay.\nEn kontribisyon Minister Lapes ek Lekonomi Ble


Bondye in kree lekor imen avek sa abilite pour geri. Dapre John Hopkins Medicine Health Library, ler en dimoun i ganny koupe, krose oubyen pike, “son lekor i konmans geri sa blesir dan en fason merveye ki swa sa blesir i gro oubyen pti.” Lekor sa dimoun i reakte deswit pour fer sa blesir aret sennyen, son lavenn i ouver en pti gin, sa blesir i konmans geri e sa lapo kot sa blesir i ete i vin pli for.\nREFLESIR: Si nou Kreater in kree nou lekor pour geri bann blesir, pa nou devret annan konfyans ki i kapab ed nou ler nou dekouraze e annan leker blese? En psalmis ti ekri: “I geri bann ki leker in perdi lespwar. I pans zot bann blesir.” (Psonm 147:3) Me si ou pe soufer emosyonnelman akoz bann problenm ki ou’n pas ladan oubyen ki ou pe pas ladan, kwa ki fer ou asire ki Zeova pou pans ou blesir la konmela e dan lavenir?\nBondye i dir: “Pa bezwen per, akoz mon avek ou. Pa bezwen enkyet, akoz mwan menm ou Bondye. Mon pou rann ou for, mon pou ed ou.” (Izai 41:10) En dimoun ki konnen Zeova i kontan li, pou annan lape lespri e i pou annan sa lafors pour fer fas avek diferan problenm. Zapot Pol i dir ki sa lape lespri i “lape Bondye ki depas tou sa ki nou kapab konpran.” I ti osi dir: “Parski dan tou sirkonstans, mon annan lafors gras a sa enn ki donn mwan son pwisans.”—Filipyen 4:4-7, 9, 13.\nLabib i ed nou pour devlop lafwa dan promes Zeova konsernan lavenir. Par egzanp, Revelasyon 21:4, 5 i dir nou kwa ki Bondye pou fer e akoz nou kapab annan konfyans ki i pou fer li:\n“I pou eswiy tou larm” dan lizye bann imen. Zeova pou tir tou sa ki fer nou soufer e enkyet, menm si sa ki pe fer nou soufer e enkyet i paret pa enportan pour lezot.\nZeova, sa Lerwa Tou Pwisan ki ‘asiz lo son tronn’ dan lesyel e ki annan lotorite lo tou kreasyon, i annan sa pouvwar ek lotorite pour tir soufrans e donn nou led ki nou bezwen.\nZeova i garanti ki son bann promes i “fidel e vre.” Nou konnen ki Bondye i touzour gard son promes.\n“‘I pou eswiy tou larm dan zot lizye, i pou nepli annan ni lanmor, ni dey, ni leokri, ni douler ankor. Sa bann keksoz avan in fini disparet.’ Sa Enn ki ti pe asiz lo tronn ti dir: ‘Gete! Mon pe fer tou keksoz nef.’ I ti osi dir: ‘Ekri, parski sa bann parol i fidel e vre.’”—Revelasyon 21:4, 5.\nNou kapab konn bann kalite nou Papa ki dan lesyel atraver kreasyon e sa ki Labib i dir. Ler nou obzerv kreasyon, sa i konmsi Bondye pe dir nou vin son zanmi. Anfet Labib i envit nou pour: “Vin pros avek Bondye e i pou vin pros avek zot.” (Zak 4:8) Akt 17:27 i dir ki “i pa lwen avek sakenn ant nou.”\nAnmezir ki ou pran letan pour konn Bondye, ou pou pli asire ki ‘i enterese avek ou.’ (1 Pyer 5:7) Me ki byenfe nou gannyen ler nou annan konfyans dan Bondye?\nAnnou vwar legzanp Toru, ki sorti Zapon. Toru ti grandi dan en fanmir Kretyen me apre i ti zwenn en group mafya vyolan ki apel yakuza. I dir, “Mon ti krwar Bondye i ay mwan e mon ti krwar ki ler bann dimoun ki mon kontan ti mor, Bondye ti pe pini mwan.” Toru i dir ki i ti antoure par bann move keksoz e dimoun ki ti annan bann move latitid, sa ti fer li vin en dimoun ki ti napa konpasyon ek lanmour pour personn. I ti osi dir ki i ti anvi mor byen zenn apre ki i’n touy en dimoun popiler koumsa li osi i ti a vin popiler.\nPar kont, apre ki i ti’n etidye Labib ansanm avek son madanm, Hannah, Toru ti fer bann gran sanzman e son fason panse osi ti sanze. Hannah i dir: “I ti evidan ki mon msye ti pe sanze.” Aprezan Toru i dir avek konfyans: “I annan en Bondye ki kontan nou tou. I pa anvi personn i mor e i pare pour pardonn bann ki senserman repantir. I ekoute ler nou dir li bann keksoz ki nou pa kapab dir avek personn e ki personn pa pou konpran. Byento, Zeova pou tir tou problenm, soufrans ek douler. Menm la konmela, i ed nou dan bann fason ki nou pa ekspekte. I kontan nou e i ed nou ler nou dekouraze.”—Psonm 136:23.\nParey leksperyans Toru i montre, ler nou konnen ki Bondye pou byento tir tou soufrans e eswiy tou larm dan nou lizye, sa i donn nou en lespwar pour lavenir e i osi ed nou annan en bon lavi la konmela. Menm si i annan bokou soufrans ozordi, Bondye i kapab ed nou.\nPartaze Partaze Bondye i kapab ed ou\nAkoz nou bezwen Bondye?


Mesaz Prezidan Michel alokazyon Lazournen Lafanmir-‘Trouv en balans ant travay ek letan pour lafanmir’\n« Nou bezwen rekonsilye responsabilite dan travay ek responsabilite kot lakour pour donn zanfan ek lezot manm lafanmir latansyon neseser, » Prezidan Michel i dir dan son mesaz alokazyon Lazournen Lafanmir ozordi.\nMesaz Prezidan i lir koumsa :\n« Nou dan plen kanpanny Renesans Sosyal. Sa kanpanny i, avantou, tous lafanmir. Nou’n lans sa kanpanny akoz ansanm nou oule kree sa lanvironnman agreab pour ki tou zanfan, tou fanmir, i epanouir byen. Kanpanny Renesans Sosyal i en vre mouvman pour protez bann valer ki fer en fanmir.\n« Tou i komans dan lafanmir. Se lafanmir ki’n touzour pilye sosyete. En sosyete kot fanmir i berso lanmour, disiplin, lape ek larmoni, i fer ki respe, responsabilite ek tolerans osi i rennyen dan lakour, dan landrwa travay e dan kanton kot nou viv. I dan fanmir kot nou priye ansanm, nou partaze, donn swen, protez e ed kanmarad. I dan fanmir kot nou donn bon legzanp, enstrir bann valer ki prodwi sitwayen egzanpler pour en sosyete kot i gou viv. I dan fanmiy kot sa ki pli aze i enspir sa ki pli zenn. En fanmir solid i pli byen pare pour konbat bann fleo sosyal tel ki drog, labi lalkol ek kriminalite.\n« Tenm pour sa lazournen isi Sesel i ‘Travay dir pour soutenir en bon lavi fanmir’. I annan koneksyon avek tenm enternasyonal ki ‘Asir en balans ant lafanmir ek travay’. Nou vwar ladan nou prop tenm pour 2012 ki ‘Annou travay dir pour nou Sesel’.\n« Nou pe viv dan en lepok kot laplipar paran i bezwen travay pour asir byennet lafanmir. I enportan pour donn valer nou travay. Sanmenm sa ki ed nou pour soutenir e donn nou zanfan, nou fanmir sa ki pli meyer. Anmenmtan nou montre valer ek lenportans responsabilite ek travay dir.\n« Dan sa monn modern, i neseser pour trouv en balans ant travay ek letan ki nou devoue avek nou fanmir. Nou bezwen rekonsilye responsabilite dan travay ek responsabilite kot lakour pour donn zanfan ek lezot manm lafanmir latansyon neseser.\n« Mon remersye e ankouraz bann lazans ki organiz aktivite pour ed fanmir Seselwa. Lazans Proteksyon Sosyal pe fer son par. Dan distrik i annan progranm NRA, klib lafanmir, klib dezabilite, klib sitwayen aze. Mon felisit bann volonter dedye dan lasosyete sivil ki pe ede avek klib lanvironnman ek plizyer mouvman spirityel, pour donn enn de legzanp.\n« Sesel i annan bokou fanmir egzanpler, me nou oule ki sosyete an antye i donn latansyon e aport en soutyen pour ki tou dimoun i epanouir dan bon direksyon. Lafanmir i mirwar nou sosyete. I responsabilite tou dimoun pour transmet e viv bann bon valer spirityel ek moral, enkilke nesesite travay, ki pou ed nou prezerv nou aki ekonomik, sosyal e kiltirel.\n« Nou santiman spesyal i pour nou 2 peser an Somali. Nou zwenn dan lapriyer an solidarite avek zot fanmir. Nou osi demann benediksyon pour tou fanmir.\n« Mersi. »


Demars pour retrouv larzan konpansasyon pour bann maren peser Seselwa i kontinyen -Seychelles Nation\nDemars pour retrouv larzan konpansasyon pour bann maren peser Seselwa i kontinyen |15 July 2021\nMinis responsab pour lapes Jean-François Ferrari in dir dan Lasanble sa semenn ki demars pour retrouv sa larzan konpansasyon pour bann maren peser Seselwa ki ti lapes lo bann bato ton Linyon Eropeen i bezwen kontinyen.\nMinis Ferrari in dir ki negosiasyon lo sa size avek Linyon Eropeen i vreman long e konplike.\nI ti donn sa bann detay Lasanble Nayonal letan i ti pe reponn en kestyon par MNA pour Mont Fleuri, Onorab Michel Roucou lo sa size.\nOnorab Michel Roucou ti anvi konnen ki difikilte gouvernman pe gannyen pour akonpli bann negosiasyon avek Linyon Eropeen lo size konpansasyon pour bann peser ki’n travay lo bann bato ton pandan plizyer lannen.\nMinis Ferrari ti eksplike ki o komansman i ti perdi enpe pasyans akoz i pa ti kapab konpran akoz apre tou sa bann koze e bann deklarasyon ki gouvernman oparavan ti’n fer e tou lasirans ki ti’n donnen, ozordi nou pa pe vwar fri sa travay me plito nou retrouv nou dan en sitiasyon kot nou pa pe avanse.\nMe in dir ki in deside kout ki kout sa negosiasyon i bezwen avanse.\nIn profite pour donn Lasanble detay akoz sa bann diskisyon i konplike.\nI dir ki Sesel in les sa sitiasyon tro trennen e tro bokou letan (10-an) in pase avan ki bann pwen in ganny anmenn devan pour diskisyon.\nMe i dir kantmenm sa i annan en bout dan sa lakor ki zot pe vwar avek Linyon Eropeen ki annan problenm avek akoz i telman vye, napa rikord, rikord pa konplet, lakonpannyen bato in vann ouswa fermen, akoz sa bann problenm pa’n ganny anmenn devan pli boner e plizyer lezot pwen ankor ki anmenn bokou konplikasyon ki i dir zot bezwen etabli en rapor avek Linyon Eropeen pour zot konpran nou sitiasyon pour zot kapab fer en zefor.\nI dir sa sitiasyon i tris e li i pa pour kapab konklir en negosiasyon ki pou fer ki serten maren i riske pa ganny nanryen akoz i dir gouvernman i krwar ki nou bezwen kontinyen rod sa lazistis pour tou bann ki’n travay e ki merite ganny en keksoz.\n«Nou bezwen kontinyen met sa lo latab ziska zour nou kapab ganny en solisyon. Linyon Eropeen i en gro masin birokratik e kot bann prosedir i long e konplike e dan sa negosiasyon i annan trwa nivo : bann propriyeter bato, bann pei kot sa bann propriyeter batoi i sorti, e Linyon Eropeen ki kordin tou keksoz,» Minis Ferrari ti dir.\nI dir ki ler i annan tou sa kantite nivo sakenn i annan son lopinyon diferan e sakenn i vin avek son avoka e sa i fer keksoz ankor pli konplike.\nI dir en lot problenm se ki dan bann lakor oparavan Sesel ti dakor lo en laranzman kot si en bato pa pe pran en maren peser Seselwa i ti bezwen pey en lanmann atraver Lotorite Lapes Sesel (SFA) e sa ti pour sak zour ki sa maren pa lapes. Tousala i dir i konplik keksoz akoz sa bann proriyeter bato i dir zot in fini peye konpansasyon e servi sa larzan.\nI dir tousala i konplik plis keksoz akoz napa okenn larzan okenn par.\nDemars pour retrouv sa larzan konpansasyon i bezwen kontinyen e i dir ki Mardi pase ansanm avek lekip dan departman lapes zot in annan en lot long sesyon diskisyon avek bann o zofisye Linyon Eropeen ki ansarz divizyon lapes e parmi ti annan reprezantan Lafrans, Lespanny ek Litali.\nMinis Ferrari i dir ki ankor enn fwa Sesel in met tou son bann pwen devan e sa semenn in ganny en larepons sorti kot Linyon Eropeen ki pe ankouraz nou pour kontinyen diskite ziska en solisyon i ganny trouve. I dir mwan prosen serten reprezantan bann bato ton pe vin Sesel e sa size pou ganny diskite e an Septanm bann reprezantan Linyon Eropeen pou dan pei pour en dyalog politik e sa size pou ankor ganny diskite. I dir ki i annan enpe lespwar akoz anbasader Linyon Eropeen in osi eksprim son swe pour vwar sa size kontrovers ganny rezourd.\nAntretan Minis Ferrari i dir ki li in pare pour diskit sa size an personn avek Linyon Eropeen e zot in dakor ki ler Kovid-19 i demini i pou fer sa deplasman pour asire ki i ganny en solisyon pour sa sitiasyon.\nI ti klarifye avek Lasanble ki sa koze ki Linyon Eropeen in fini pey larzan pour sa konpansasyon i fo. In osi dir ki dan lepase pa ti kler lekel ki ti pe fer sa bann negosiasyon me aprezan i kler ki se departman lapes ki pe fer sa bann negosiasyon.\nMinis Ferrari ti osi pandan sa sesyon reponn plizyer lezot kestyon bann manm parey soutenabilite stok ton lezel zonn, fasilite pour peser dan bann distrik parmi lezot ankor.\nIn the National Assembly - Government intensifies effort to address illegal fishing |15.07.2021


Diskour par Prezidan Larepiblik Msye Wavel Ramkalawan devan Lasanble Nasyonal - News - State House Seychelles | Office of the President\nDiskour par Prezidan Larepiblik Msye Wavel Ramkalawan devan Lasanble Nasyonal\nMr. Spiker, Mr. Depite Speaker, Lider Lopozisyon, Lider Zafer Gouvernman, Manm Lasanble, Sef Ziz, Prezidan Lakour Dapel ek manm zidisyer, Vis Prezidan ek tou Minis,\nser ek frer Seselwa.\nI vreman en plezir pou retourn dan Lasanble Nasyonnal pou adres zot. Byensir sa landrwa i anmenn bokou memwar e mon touzour rekonesan pour sa loportinite ki lepep Seselwa ti donn mwan pou servi zot swa koman zot manm elekte oubyen koman en manm proporsyonnel. Se byensir atraver Lasanble Nasyonnal ki mon’n osi ganny sa ekspoze enternasyonnal e sa in osi permet mwan ranforsi non Sesel dan lemonn parlmanter swa kot CPA, PAP, SADC PF oubyen koman en obzervater eleksyon pour Commonwealth. Respe ki mon annan pour sa lenstitisyon i enorm e zot rol pou anmenn sa deba politik an-mezir ki zot swiv byen pre travay gouvernman atraver demann kestyon, mosyon ek lezislasyon i vreman enportan pour nou pep ek nou pei. Mon’n diriz en mazorite dan 6enm Lasanble dan Lopozisyon. Sel leksperyans ki mon pann ganny sans fer se pou diriz en tel gran mazorite parey i egziste ozordi e anplis asiz lo sa kote latab. Bonn sans a zot tou dan sa travay nob.\nOzordi I fer egzakteman 24 zour depi ki mon ti pret serman pou okip sa pozisyon pli gran serviter lepep Seselwa. Sa leksperyans in enn ki ziska prezan in fer ki tou lezour i annan bokou sirpriz, kestyon ek sok lo en kote, me lo lot kote, in anmenn bokou lazwa, spesyalman letan nou nouvo gouvernman in kapab idantifye e rezourd serten difikilte ki nou pep pe fer avek. Mon bezwen admet avek lepep Seselwa ki pli gran lazwa ki mon pe eksperyanse se letan mon war sa nouvo lantousyasm, sourir ek determinasyon lo figir nou pep. Se sa ki pou permet nou avans devan e donn tou pour nou pei, sa zoli pti Sesel.\nOzordi i evidan ki Seselwa pa pe zis dir ki Sesel i pli gran ki nou tou, me plito nou pe atrap lanmen kanmarad e dir ki nou pou travay dir pou asire ki Sesel i vreman vin sa manman ki nou tou nou kontan e alor nou pou met tou nou zefor pou fer li monte afen ki sakenn son zanfan i viv dan vre lafyerte dan en pei kot lazistis i rennye e son larises i ganny partaze avek tou son zanfan.\nWi, Linda, nou fanmiy avek mwan, nou pe dousman-dousman adapte avek sa bann nouvo responsabilte. Mon anvi profite pou remersye tou dimoun pour lakey ki zot in akord Linda, e i resanble ki i pe menm vin pli popiler ki mwan. Mon fanmiy i la a zot servis e kot nou kapab donn en lankourazman nou pou fer li avek gran ker. Linda pe analiz tou bann demann ki i pe resevwar e byento zot ava ganny plis lenformasyon lo ki bann rol spesifik ki i pou zwe lonivonasyonnal.\nPandan sa 24 zour, in annan bokou desizyon ki’n ganny pran e mon bezwen dir avek lepep Seselwa ki sa lekip Minis in fini rantre dan zot bann diferan landrwa travay e pe fer marse zot diferan minister. Seselwa, i annan bokou travay pou fer. Konmdir Kreol, ‘Travay i la !’Mon kontinyelman remersye sakenn parmi zot pour aksepte bann diferan responsabilite. Zot in kit tou pou deservi zot pei. Mersi bokou e tou kouraz dan zot travay.\nVis Prezidan Afif avek mwan, nou napa responsabilite direk okenn minister dan gouvernman. Nou pas bokou letan travay ansanm pou analize e pran desizyon lo ki mannyer nou pei pou bouz devan. Sa i osi permet okenn minis pou koz avek nou. Ansanm nou zwenn bann komite o-nivo swa pou diskit size lekonomi, Lasante oubyen servis piblik. Travay i entans, me nou vreman satisfe lafason ki nou pe ganny bon kolaborasyon, e se sa ki permet nou kapab met tou nou zefor ek konesans a dispozisyon lepep Seselwa. Mersi VP pour ou sipor san kondisyon.\nLa mon profite pou remersye tou bann dimoun ki’n asiste nou lo bann komite pou pli byen konpran serten pwen teknik afen ki nou kapab pran desizyon pour byenet sa pep. Lorganizasyon tel ki SPDF, Labank Santral, Lapolis, Minister Finans ek tou lezot in vreman ouver avek nou. Lo lot kote, sa dan limenm in permet gouvernman pou kapab fer bann bon analiz, e rod semen devan.\nDeza, o-komansman menm, nou’n tenir lo nou prensip ki personn pa pou perdi son plas travay, me ki nou plito enterese ki tou travayer dan gouvernman i kit politik kot li letan i desann pou vin travay. Nou ensiste ki dan landrwa travay dan gouvernman, napa okenn politik e ki preokipasyon tou travayer se pou donn tou Seselwa meyer servis dan en pli kourt dele posib. Nou pe rod lefikasite dan servis ki tou dimoun i resevwar. An mezir ki nou kontinyen etidye tou sa ki pe arive, mon bezwen dir ki mon satisfe an-zeneralavek sa nouvo fason panse ki nou pep pe manifeste, me mon bezwen osi azoute ki i annan serten move mantalite ki pe kontinyen manifeste son lekor. Mon senpleman fer en lapel pour ki sa nouvo lespri respe ek lonekte i rennye dan tou landrwa travay. Alor mon kontinyen ankouraz tou travayer pou donn zot meyer pour ki atraver zot kontribisyon, nou pei i ava bouz pli devan e lepanouisman nou pep i ava vin nou priorite.\nMon profite pou azoute ki nou servis sivil i bezwen vin en landrwa kot sak travayer i konsider sa travay ki i fer koman son biznes. Si zot les zot ganny dirize par en tel lespri, se la kot nou pou ganny bon rezilta e nou performans pou monte e nou pou ganny bann bon rezilta e non pa en sitiasyon parey nou dir an angle kot travayer pe zis ‘tick the box’. Dan sa menm lelan, i bezwen annan en lespri lantreprenarya dan nou travayer servis sivil. Tou lezour fodre ki sak travayer i santi ki i pe progrese e ki i pe devlope. Alor mon repete ki tou travay I bezwen aport rezilta pour sitwayen e non pa gaspiyaz resours ek letan nou pep. Annou aret regard ler, me dan sa moman difisil ki nou pe traverse, donn tou sa ki zot annan. Ankor enn fwa mon demande ki nou met travay dir, en sanzman latitid ek en pli gran sans patriotism koman sa nouvo filozofi afen ki letan keksoz i amelyore napa personn ki pou bar pti Sesel. Bonn sans.\nMr. Spiker, i tre enportan pour nou tou vin bann bon sitwayen nou pei. Yer sakenn ti pe kriy pour son parti politik e sa ti byen e nou drwa. Ozordi, fodre ki nou tou nou realize ki nou tou nou Seselwa. E se sa lespri ki devret pous nou pour vin bann bon sitwayen. Alor kwa ki en bon sitwayen i akonplir pour son pei?\nEn bon sitwayen i patriotik, i montre respe pour tou dimoun, i travay dir, i ede lev nivo moralite dan son pei, i pozitiv e rod sa ki byen, i montre konsern pour tou dimoun e pour son pei, i rod konstri kominote e non pa zis son lekor. En bon sitwayen i pran swen avek lanvironnman son pei e i pa sali oubyen detri sa menm lanvironnman. En bon sitwayen pa enport drog, vann drog e detri lazenes Seselwa. En bon sitwayen i rode tou lezour ki mannyer i pou atrap lanmen son vwazen afen ki i kapab ariv pli lwen posib; I regard sa ki pli feb ki li e donn en kou-d-men. Finalman, en bon sitwayen pa rode ki son pei i kapab fer pour li, me plito kwa ki li i pou fer pou fer son pei progrese.\nWi, Mr. Spiker, sa ladministrasyon pe rode ki mannyer i pou fer Sesel prodwi sa bann bon sitwayen afen ki nou fason panse i ava sanze, e nou pep i ava viv dan laverite, latransparans, lanmour ek solidarite. Nou anvi ki nou konn vre rekonsiliasyon, retir tou lamertim ek laenn dan bann leker fatige, debout for lo kote lazistis, egalite, respe tou drwa nou kanmarad e montre ki tou zanfan dan mon vilaz i mon zanfan. Mon senserman krwar ki nou kapab kree sa Sesel e mon annan sa konviksyon ki moman in arive pour nou tou bouz dan sa menm direksyon. Se par legzamp ki mon’n promet ki mon pou diriz sa pei koman en bon sitwayen, e an-mezir ki mon ekoute e pran desizyon mon pou travay pour ki Sesel i vreman vin pour tou son zanfan.\nMr. Spiker, frer ek ser Seselwa, avan nou al pli lwen I enportan pour mwan adres zot afen ki nou kapab viv koman bann bon sitwayen ki protez nou pei dan sakriz medikal ki nou pe pas ladan ozordi. Mon pa pe vin fer zot per, me mon bezwen koz fran e onnet avek zot lo size COVID-19 afen ki nou regarde kwa ki nou devret fer.\nSitiasyon mondyal COVID-19 pe agrave vitman e le monn antye pe santi sekous. Isi Sesel sekter lasante e tou lezot sekter pe sibir bann konsekans. Selon tou previzyon, i paret ki sa sitiasyon pou kontinyen agrave pour ankor plizyer mwan, omwen. Sepandan, nou pei, i bezwen sirviv. Nou byennet ekonomik e sosyal i a risk. I depann lo sakenn parmi nou pou ede dan sa lalit kont COVID. Minister Lasante i dir ki nou stil lavi ozordi pa bon e se nou menm nou ki non selman pli gran danze pour nou prop lekor, me osi pour nou fanmiy, lantouraz travay ek nou kominote.\nAn-mezir ki nou esey relans nou lekonomi e akeir plis viziter, i absoliman enportan ki nou tou, bann sitwayen, san eksepsyon, nou pratik bann mezir prevansyon avek plis langazman personnel e kolektiv. Nou bezwen fer sa pour ki sa kosmar transmisyon kominoter COVID-19 pa arive. Bondye in beni nou pei ziska prezan e nou vreman dir en gro mersi pour sa lekip kot Minister Lasante dirize par Dr Gedeon ek Dr. Louange pour sa travay ekstraordiner ki zot pe fer. Ziska prezan mon’n rankontre zot lo plizyer repriz e zot konnen ki zot annan tou sipor dan travay ki zot pe fer e mon ensiste ki silvouple nou ekout zot konsey.\nPremyerman, annou, silvouple, pratik bann mezir lizyenn ki rekomande.\nDezyenmman, annou met nou mask partou e a tou moman kot i rekomande pour protez nou zanfan, nou fanmir, nou kominote ek nou menm.\nTrwazyenman, annou gard zistans e annou evit kontak fizik ek nou prosen pandan ki nou dir bonzour.\nKatriyenmman, annou pa groupe e fer parti. Sa, I enkli dan bann landrwa ki’n fek reouver. Byen sir nou tou nou tya kontan si ti napa COVID oubyen si I ti’n ganny met anba kontrol. Me malerezman COVID i ankor en menas pour nou pei, alor annou gard an-tet ki sa gro danze I ankor parlao nou e ki I zis nou, atraver nou aksyon ki kapab ranport laviktwar e gard nou pei sen e sof.\nA sa pwen, mon ti a kontan adres tou bann letablisman komersyal direkteman. Zot tou zot annan en devwar sivik e moral e i dan lentere zot biznes pour zot osi kontribye aktivman pour kas lasenn transmisyon COVID. Mon enplor zot alors, pour zot osi obzerv lalwa e pratik tou bann gidans pour protez zot kliyan, zot travayer ek zot biznes. Malerezman, mon bezwen ozordi anonse ki bann letablisman ki kontinyelman refize obzerv lalwa ek regilasyon pou bezwen fer fas avek aksyon sever ki kapab enkli sispansyon zot permi loperasyon. Mon pa tya kontan ki sa i arive, me malerezman tro bokou dimoun pa pe pran keksoz serye. Mon lapel i tre senp : Annou ekoute e met bann regilasyon an-pratik.\nMalgre bann move nouvel, mon annan gran plezir pou anonse ki sa gouvernman in fer en kantite travay pandan sa 24 zour. Yer swar, mon’n eksperyans en gran lazwa apre lanons ki en nouvo vaksen ki annan 95% efikasite kont COVID in ganny dekouver par en lakonpannyen ki apel MODERNA. Tanperatir ki sa nouvo vaksen I ganny preserve I bokou mwens ki sa lot. En lenvestiser ki anvi reste anonym pour le moman in promet pou donn Sesel 100,000 sa vaksen le moman ki I ganny komersyalize boner an 2021. Lo lapar lepep Seselwa, mon anvi dir li en gro mersi pour son sipor ki donn nou gran lankourazman. Avek en pep ki’n ganny vaksin kont COVID-19, nou lekonomi I ava kapab repran pli vit ki posib e nou lavi I ava repran en serten sans normalite koman bann bon sitwayen. Me antretan, nou bezwen swiv konsey Minister Lasante.\nEn lot bon nouvel ki mon anvi anonse I al pour zabitan Baie Lazare. Gouvernman fek resevwar garanti en don pour konstriksyon klinik zot distrikt. Mon pe swiv tre pros ki staz sa proze i ete ansanm avek Onorab Adelaide e tou bann laranzman pe ganny fer pour ki o-pli vit posib nou ava komans konstriksyon e terminn sa fasilite enportan pour zabitan sa distrikt. In pran tro bokou letan e la aprezan zot merit zot fasilite medikal.\nLot pli gro kado ki nou’n osi resevwar dan sa 24 zour se en donasyon pour konstriksyon nouvo lopital La Digue. Sa lopital I pour enn ki modern e ki pou annan sa bann fasilite swivan an plis ki sa ki ekziste ozordi: sant izolasyon, sant pour dyaliz ek X-ray, lasanm prive, ward admisyon pour madanm, zonm, zanfan ek maternite ki pou pran 6 dimoun sakenn ek en lospis parey I annan lo Mahé ek Praslin. I pou osi annan akomodasyon modern lo menm teren pour dokter ek ners. Sa lopital, parey zot ava kapab sezi pa ti pou kapab ganny konstri lo sa sit aktyel kot Logan Hospital I trouve. Mon profite pou remersye Gouvernman UAE pour sa zoli kado ki zot pe donn pep Digwa.\nKonsey bann eksper Minister Lasante in osi fer kler ki sa sit akyel I pa ideal pour konstriksyon en nouvo lopital spesyalman avek sa problenm erozyon lakot. Grander sa lopital ek bann fasilite ki i pou ofer i fer ki teren aktyel dan La Passe I tro pti. Konsept zeneral ti ganny prezante dan en miting avek Lasosiasyon Biznes La Digue e apre dan en miting piblik kot I ti ganny byen resevwar. Nouvo sit lopital I ganny trouve obor L’Union Estate, en propriete governman ki donn 3 arpan, obor helipad. Mr. Jeffery Durup, en Digwa in menm ofer en lot bout later an ka si sa later pa ase. Mersi Ton Jeffery. I enportan pou dir ki ti napa okenn rezon valab lo akoz sa lopital modern e nef, ki plan pankor ni menm finalize pa devret ganny konstri lo sa nouvo sit. Mon tya kontan profite pou osi dir ki I mon lentansyon rankontre lafanmiy Berlouis ki ti donn sa later kot lopital aktyel I trouve pou regarde ki zot lentansyon an sa ki konsern teren kot lopital i trouve ozordi apre konstriksyon nouvo lopital akoz avek zot lakor, Gouvernman tya kontan konstri en batiman pour bann servis gouvernman tel ki limigrasyon, SLA, SRC, civil status ek okenn lezot servis gouvernman lot kote semen avek lopital. Sa I ava liber biro ladministrasyon district kot serten sa bann servis I sitye ozordi.\nMr. Spiker, dan sa menm lalinny, I enportan pou dir ki nouvo gouvernman in deza anonse ki sak MNA elekte pou ganny en biro dan biro Ladministrasyon Distrikt. Tou bann laranzman pe ganny fer e serten in menm deza vizit zot biro. Nou ava rapel ki ansyen gouvernman ti deza anonse ki zot ti pou konstri en biro pour sak MNA, me sa pa’n zanmen abouti. Mon ti parmi bann ki ti anmenn en lalit asarne pour ki I annan ‘delinking’ dan lepase, e alor serten I ava kapab demann kestyon lo si sa plan pa pe fer retourn sa e ki I kapab annan lenflians politik. Mon riye letan mon tan sa bann largiman, akoz egzakteman parey sa petisyon konsernan lopital La Digue ki ti ganny sinnyen avan menm ki zot ganny detay, mon tya swete ki dimoun ti ava annan pasyans pou konpran byen kwa ki pe arive. Les mwa eksplike.\nMr. Spiker, sa biro MNA pa pou en biro politik avek okenn paviyon politik ek lezot senbol, me I pou sa landrwa kot sa MNA I rankontre tou zabitan sa distrikt kot in ganny elekte. Apre tou, sa MNA I sipoze servi tou zabitan son distrikt san regard zot kouler politik. Sa biro pa pou biro brans, parey zot ti apel li lontan. Me anplis ki sa, gouvernman in fini adopte en nouvo fason pou swazir en DA. Nou’n deside ki pozisyon DA pou nepli enn ki politik parey I ankor ete ozordi, kot parey nou’n war kot en DA apre I vin kandida e petet MNA. Nouvo fason fer, parey zot ava deza trouve dan zournal se ki sa post I ouver pour tou dimoun ki kalifye fer laplikasyon. I pou pas dan prosesis interview e meyer kandida I ava ganny swazir. Sa dimoun pou en ‘civil servant’ e tou regilasyon I ava aplike pour li e si i fer politik dan son lofis li osi i ava ganny kosyonnen. Mon demande ki MNA ek DA i fer en bon travay pour zot distrikt pour ki dimoun i ava aret santi sa nesesite pou ekri State House pour zot ganny bann leksplikasyon vreman senp ki devret ganny rezourd lo nivo distrikt. Sa Mr. Spiker I mark en lot laviktwar sa lalit asarne ki mon bann koleg ek mwan nou ti anmennen pour sanzman Sesel.\nMr. Spiker, avan ki mon termin sa sapit lo Gouvernman Lokal, i mon responsabilite pou anonse ki apre konsiltasyon avek Minister Finans, Gouvernman in pran desizyon pou kensel eleksyon konsey distrikt ki ti pou fer an Zanvye 2021. Rezon pour en tel desizyon i finansyel. Avek nou sitiasyon ekonomik ki nou pe pas ladan, pei pa dan en pozisyon pou depans R20m pou organiz sa eleksyon. Apre selon tarif ki ti pey Konsey Rezyonnal, pou depans R3.12m pour bann tyermenn Konsey e en lot sonm R15.288. ki fer en total R18.408m e letan ou azout tou ansanm i donn en sonm R38.408m.\nMr. Spiker,Sesel pou kontinyen travay avek tou pei, spesyalman bann ki deza nou bann partner pros ki rod en polisi zafer etranzer ki promot korperasyon mityel e donn pli gran valer nou lentere komen. Mon’n deza dir e mon repete : Nou sovrennte i sakre e a okenn moman nou pou donn li a okenn pei.\nSesel I apresye bokou sipor ki in gannyen avek son bann partner o-milye sa pandemik. Ansanm avek bokou bann lezot pti pei zil, nou’n resevwar bokou sipor pou ed nou fer fas avek bann difikilte afen ki nou re pran. Koman bann pti peizil, I kler ki nou bezwen bokou sipor pour nou sirmont bann difikilte economik ki’n vin koman en rezilta sa kriz medikal.\nDan le pase, Sesel in kapab rikord bann lendikater devlopman tre o, me fas a sa bann kriz souden e sanpresedans ek bann sok ekonomik, nou’n trouv nou tre vilnerab ziska en nivo kot nou’n bezwen led kominote enternasyonnal. Alor, ankor enn fwa nou’n bezwen ganny sipor led enternasyonal. Nou alor ankor enn fwa dire n gro mersi pour tou sipor ki nou’n resevwar e fer en lapel avek nou bann pei zanmi pou kontinyen apiy Sesel ek son devlopman pour ki ansanm nou ava kapab sirmont bann difikilte ki sa pandemic in enpoz lo nou. Nou lekonomi pou refer avek lagras Bondye e tou sipor ki nou gannyen I byen ganny akei.\nMr. Spiker, dan en lespri servi nou resours pli byen pou vin pli efektiv an mezir ki nou fer mwens depans, Gouvernman pou osi ferm 3 lanbasad ki ava ede pou koup lo depans e redwir demann lo deviz etranzer. Sa bann lanbasad i Sri Lanka, Cuba ek nou reprezantasyon an Geneva. I pou osi annan plis zefor pou fer nou bann lanbasad travay pli pre avek nou bann biro tourist.\nSesel pou pran en lapros kot I travay ansanm koman en gouvernman kot son relasyon etranzer I konsernen. Alor tou bann minister, departman ek lazans ki zot fonksyon I annan en lenpakt lo nou relasyon etranzer pou travay tre pre avek Minister Zafer Etranzer ek Tourism.\nMr. Spiker, lafanmir se labaz nou sosyete, I premye lenstitisyon ki edike, elve, e disiplin nou bann zanfan, ki fitir nou pei. Nou pou bezwen donn lafanmiy en nouvo souf par restriktir sa Minister pou kapab develop e enplimant progranm ki donn plis sipor nou bann fanmir, e anmenn en pli o nivo kalite lavi pour zot. Sa I ava redwir problenm sosyal ki pe kontamin nou sosyete. Lanfaz pou lo prevansyon, ledikasyon, e developman kapasite. Lazenes se la relev, se fitir alor tou sa zefor ki nou pe mete pou redres nou lekonomi, pou met fleo drog anba kontrol, e lezot ankor pou an ven si nou pa prepar nou bann zenn pou soutenir nou bann reisit. Nou pou bezwen annan progranm pli modern e ki ganny enplimante dan en fason pli pozitiv, e ki anmenn en vre lenpakt dan tou laspe devlopman kominoter. Politik fodre ganny retire net dan sport, fodre annan plis partisipasyon o nivo fanmir dan sport. Zesyon sport pou ganny ranforsi pour ki i annan en lapros pli profesyonnel afen ki nou bann atlet I vreman annan motivasyon pou rev sa premye meday Olenpik pou Sesel.\nMr. Spiker, nou pei pe pas dan en peryod gran tirbilans. Malerezman pour mon lekip ek mwan, nou pe pran labar nou pei dan en moman kot Sesel pe fer fas avek 2 pli gran kriz dan son listwar : en kriz saniter ki pe trenn nou dan en kriz ekonomik avek en lanpler san presedan.\nPandan sa de dernyen semenn, anmezir ki mon ti pe resevwar bokou lenformasyon enportan lo sitiasyon ekonomik nou pei, tou mon bann lenkyetid ti konfirmen. Tou sa ki bann ekspert ti pe dir nou e tou sa ki bann obzervater lokal e etranze ti pe atir nou latansyon lo la, sa bann keksoz in ganny konfirmen. An zis detrwa mo, les mwan dir zot ki Lekonomi Sesel i vreman dan mal. Bann eksper pe endike ki kontrer avek o-komansman sa lepidemi kot nou ti ekspekte nou lekonomi kontrakte par 10.8%, nou ekspekte en sitiasyon pli grav kot sa pou tonm 13.5% pour 2020. Nou lendistri touris in vreman ganny bate e nou pou fini lannen avek 73% mwens touris konpare avek 2019. Sa i fer en lenpak direk lo tou bann lezot sekter nou lekonomi tel ki pri marsandiz, kou transportasyon ek servis an-zeneral.\nAn vi tou sa sitiasyon vreman grav, i annan plizyer mezir ki pou bezwen ganny enplimante pou asire ki nou depans i ganny fer dan en fason pli efektiv posib par prioritiz nou depans e asire ki nou bidze i soutenab. Nou det in ariv en nivo ki deza pa soutenab. Si Governman I kontinye depans lo nivo ki I pe fer son rezilta pou katastrofik pour nou pei. Governman I bezwen retourn son bidze dan en leta ki soutenab. Dan sa moman kot nou pe viv, reveni pou kontinyen ba akoz aktivite ekonomik I osi ba. An efe nou war ki sitiasyon dan nou bann market kle pou tourism an Erop in deteryore e menm serten pei in remet lockdown. Sa in fer ki I annan menm bann avyon ki’n sispann zot loperasyon Sesel tel ki Ethiopian Airlines e British Airways anvi ki napa ase pasaze. En rezilta direk bann tel sitiasyon se ki nou roupi i devalye. Tou dimoun in war ki mannyer dolar in ariv par lao R20. Son lenpakt direk I vin lo lenportasyon e osi lo pri lavi. Dan sa menm souf, mon anvi anonse ki an-konsiltasyon avek Minister Finans, Gouvernman in pran desizyon ki si en dimoun oubyen en lakonpannyen i annan son deviz etranzer e ki i pa pou bezwen aste dolar avek bann labank, i pou kapab fer vini son transpor. Sa i en pti louvertir ki nou krwar i lozik e ki ava osi permet gouvernman ranmas en pe tax.\nAn 2021 nou pou bezwen reviz skim FA4JR, vi ki nou pa pou kapab soutenir en depans anviron R1.4 bilyon. Alor mon bezwen dir zot ki deza i annan en gran lekzersis ki pe ganny fer pou restriktir sa progranm afen ki i vin pli vize lo prodiktivite e ankouraz travayer Seselwa pou leve e pran travay ki ava fer ki nou koup lo travayer etranze. URS, My First Job ek SETS pou neseserman bezwen zwe en rol pli aktiv ki pou permet ki Seselwa kalifye pou bezwen ranplas etranze. Sa i ava ede pou soulaz nou depans akoz parey nou tou nou konnen, travayer etranze i met plis presyon lo nou rezerv deviz. Nou bezwen donn Seselwa lanplwa afen ki bidze sosyal i ava kapab redwir.\nAvek sa sitiasyon ekonomik kot roupi i kontinyen devalye e dolar ki rantre dan kof leta i kontinyen redwir, Gouvernman, ki pe deza pey saler dimoun dan sekter prive i trouv li dan en pozisyon enposib pou pey saler 13enm mwan. Total ki 13enm mwan lapey pou kout gouvernman dan sa sitiasyon kot nou ete ti pou ariv en sonm anviron 541 milyon roupi. Malerezman nou tou nou bezwen partisip dan sa sakrifis e alor, i avek gran regre ki mon bezwen anonse ki tou bann peyman benefis lafen lannenen pour tou bann pozisyon konstitisyonnel an-komansan par lofis Prezidan, VP, Minis, MNA ek tou lezot pa pou ganny peye sa lannen. Pou napa peyman 13enm mwan dan gouvernman ek dan sekter prive, me sa pa defann sekter prive ki anvi donn son travayer en bonus pou donn zot. Tou lamannman legal pou ganny fer par lofis Atorni Zeneral. Sepandan sa pa pou aplik pour peyman kontra lafen zot servis.\nKoman en parti nou zefor pou adres sa size kou lavi, nou pou siport STC pou redwir son kou operasyonnel otan ki posib. Nou pou komans par transfer batiman Hypermarket ki STC pe lwe avek SSI lo STC. Sa deswit pou retir en fardo R13.2 milyon lo STC ki ava ed li pou stabiliz pri bann komodite ki i vann avek lepep Seselwa. Gouvernman Lenn in fini dakor pou fer don pou met fotovoltaic lo twa batiman hypermarket, ki ava fer ki sa kou elektrisite plis ki R1m par mwan i ava ganny redwir. Alor sa i ava fer ki STC i ava fer en lekonomi omwen R20m an 2021, e mon pou ensiste ki sa benefis i ganny pase lo kliyan pour ki konsomater i ava santi en rediksyon lo pri. Minister Finans in ganny demande pou asire ki sa i arive.\nAvek bi ranforsi tou nou zefor an-preparasyon pour relans nou lekonomi apre COVID, Gouvernman pe deza rantre an-negosiasyon avek IMF pou aiste nou adres serten size tel ki o nivo det piblik, stabilite dan pri ek kriz balans peyman. En progranm IMF i ava ede pou redonn nou stabilite ekonomik e ankouraz devloman ekonomik. Sa i ava donn nou sa sipor finansyel ki nou bezwen pou relev nou rezerv forex. Bi imedyat sa progranm avek IMF se pou rebalans nou bidze e alor donn nou en nivo soutenab kot nou det i konsernen. Anplis ki sa i ava ed nou pou restriktir nou bann det.\nMr. Spiker, Frer ek Ser Seselwa, nou bezwen zer nou lekonomi dan sa menm fason ki nou tret nou depans dan lakour. Kan sa manman ouswa sa papa I ganny koup son lapey, mwens larzan I antre dan lakour e fanmiy antye I soufer. A sa pwen, en fanmiy ki responsab napa swa me bezwen re-balans zot bidze e re-evalye kwa ki pli enportan pou depans lo la. Me atraver bann desizyon difisil ki zot pran pou koup lo serten depans, zot arive asire ki tou zanfan pa al dormi vant vid. Se dan sa menm lespri ki gouvernman pe pran sa bann desizyon ki sitan enportan pou asire ki nou lekonomi I kontinyen sirviv dan sa moman kriz.\nNou konpran ki sa pou fer ki Nwel sa lannen pou enpe pli dir ki lannen pase. Me lesansyel se ki nou kontinyen met an tet ki nou lanplwa I ankor la. Kan festivite Nwel ke lannen I fini, malgre ki I pou diferan, nou pou kapab retourn dan en laplwa ki asire. Se sa garanti ki gouvernman pe anmenn devan zot.\nGouvernman pe ankouraz tou dimoun pou pran okenn lanplwa ki prezante. Pran li o-serye ozordi. Aret azir konmsi ou annan gran swa parey petet yer, kot ou ti kit en lanplwa e rantre dan lot. Sa sitiasyon in sanze. Mon espere ki zot in ekout byen Gouverner Labank Santral, Madanm Caroline Abel letan I kontinyen koz avek nou lo sitiasyon ekonomik. Parey mon’n dir pli boner dan mon diskour, nou anvi ranplas travayer etranze avek Seselwa, alor I kler ki nou travayer Seselwa I bezwen delivre, vin pli disiplinen, pa mank travay pour en wi oubyen en non, montre plis responsabilite. Lo plizyer repriz mon’n dir ki travayer Seselwa I debouryer. Mon repet li ankor, e la dan sa moman difisil annou montre ki vreman nou annan sa kouraz ek determinasyon pou debout for pour nou pei ek nou fanmiy. I pa moman pour nou esey fer zis sa ki nou nou anvi. Nou devret vize pour nou prodiktiv e zwe nou rol pou remet nou lekonomi lo son lipye. Si nou sakrifye nou ozordi, moman pou arive dan lavenir kot nou pou ganny sa louvraz ki nou vreman kontan e kot nou trouv nou bokou pli ris, senpleman akoz nou pli determinen akoz letan dir pa’n fer nou per, me in fer nou pli for.\nMon osi fer en lapel avek bann anplwayer pou pran travayer Seselwa e donn zot lantrennman neseser e ofer zot en lapey akseptab ki ava donn zot bon motivasyon pour zot kapab nouri zot fanmiy. Mazinnen I bokou pli bonmarse pou rod en travayer Seselwa. La I moman pou mazin sa akoz sak aksyon ki nou fer pou annan en lefe direk lo nou lekonomi dan sa moman kriz. Nou pei I devret vin premye. I selman letan sakenn antre nou I fer son par dan sa latas enorm ki nou pou kapab rekolte benefis en lekonomi stab.\nMon lans en lapel alors avek bann ki pankor sezi ki zot merit fer zot bout e ki pankor konmans montre ki zot osi zot in pare pou fer zot bout, pou sanze, e sanz vitman. I annan en sanzon ki dir ki nou tou nou annan par dan larises nou pei. Wi, sa i vre, me pour nou kapab reklanm sa par, nou bezwen konmans par kontribye nou par! Alors, dan sa nouvo Sesel ki devan nou, nou tou nou pou bezwen travay, nou tou nou pou bezwen fer nou bout, nou tou nou pou bezwen kontribye pou fer Sesel monte.\nTank a mwan, mon promet lepep Seselwa ki mon pou kontinyen debout lo zot kote e ki mon pa pou zanmen les mon pei e mon Sesel tonbe!


Ladres Prezidan Michel a lokazyon nouvo lanons dan pozisyon ministeryel - Kreol\nLadres Prezidan Michel a lokazyon nouvo lanons dan pozisyon ministeryel\nLe 8 Zen 2010\nNou pe viv en transformasyon san presedans dan listwar nou pei. Nou’n akonplir sa ki bokou ti kwar i enposib. Ozordi, letan mon regard an aryer, lo sa peryod 19 mwan kin ekoule, depi le 31 Oktob 2008, mon kapab senserman dir ki Wi, nou en pep beni.\nPandan ki bokou pei pli gran e pli pwisan i ankor boulverse par kriz ekonomik e finansyel mondyal,nou, nou pe travay. Nou pe adapte. Nou pe montre nou rezilyans ek determinasyon. Deza rezilta nou travay dir e nou rezilyans pe aport fri.\nNou’n akonplir sa ki bokou ti kwar i enposib.\nPep Seselwa in ralye deryer sa reform e in fer li marse. Nou’n zwenn ansanm dan 25 distrik e nou’n partaz pwenn vi. Kot i byen nou pou kontinyen anbelir, kot i mal nou pe aranze.\nMon fyer ki pep Seselwa in kapab met diferans de kote pour byennet nou pei. Si nou lekonomi in tenir for, e nou sekter tourizm in kapab mobilize pou fer bon performans malgre resesyon-se akoz nou’n met Sesel avan tou.\nMon fyer ki nou’n travay koman en lekip. Nou’n montre ki letan nou debout fyer koman en sel pep, en sel nasyon-tou i posib. Nou’n kontinyelman batir lo sa lespri lekip.\nDan mon ladres a lokazyon formasyon nouvo gouvernman le 9 out 2006, mon ti atas bokou lenportans lo travay lekip e konsiltasyon.\nMon apresye en kantite sa rol kle ki mon lekip ministeryel in zwe pandan sa period transformasyon. Zot in akonpanny mwan dan bann konsiltasyon distrik pour zot ekout e vin pli pros ek lepep. Ansanm nou’n ekout lavwa lepep ki dan en moman ekonomik pli difisil, zot in koste pou diskit lo lavenir nou pei e partaz zot santiman avek nou.\nEn zonm ki’n touzour travay an ekip e ki’n touzour la o servis son pei, se Vis Prezidan Joseph Belmont. Apre plis ki 40 lannen o servis son pei, in eksprim avek mwan son swe pou pran son retret ki pou pran lefe lafen sa mwan.\nVis Prezidan Belmont in touzour sa zonm onet, sa dirizan kouraze e senser anver son pei. O non pep Seselwa e osi mon prop non, nou salye son kontribisyon anver devlopman Sesel.\nSet atraver devouman ek pasyon ki bann dimoun parey Msye Belmont ki nou’n kapab ariv kot nou ete ozordi. Set osi atraver son lespri determinasyon, e travayan, ki koman en pep nou pou kontinyen sa zefor pour anmenm nou pei pli lwen, e pli o.\nNou travay i kontinnyen, e dan sa lespri dinamizm e inovater monn reorganiz mon lekip minis pour delivre lo lekspektasyon lepep Seselwa dan sa nouvo letap nou devlopman.\nParey nou konstitisyon i dikte , mon pou soumet en nouvo kandida pour laprouvasyon lasanble Nasyonal, pour pran pos Vis Prezidan apartir le premye Zilyet. Koman Minis dezinnyen, Msye Danny Faure, i byen plase pour asim sa responsabilite e kontinnyen travay pour son pei. Mon annan tou konfyans dan son abilite.\nDan nouvo lorganizasyon gouvernman, koman Prezidan, mon pou osi desarz responsabilite pour tourizm, zafer legal, la defans, ek lenformasyon. Mon pou restriktir Bord Tourizm Sesel pour reflekte son lenportans pour nou lekonomi.\nMinis Faure pou gard portfey pour Finans ek Komers e pou osi pran responsabilite pour Ladministrasyon Piblik e pour Teknolozi Kominikasyon.\nPos Minis dezinnyen pour ganny desarze par Minis Vincent Meriton, ki pou annan responsbilite osi pour Devlopman Kominoter, Lazenes ek Sport.\nMon pe osi kree en nouvo Minister 'Home Affairs’ ki pou ranforsi nou kapasite pou fer fas avek bann menas tel ki piratri e osi ranforsi nou sityasyon sekirite dan nou pei. Sa minister pour anglob Lapolis, Departman Zafer Entern ek Prizon.\nSe Minis Joel Morgan ki pou pran responsibilite sa minister ansanm avek portfey pour Lanvironnman ek Transpor.\nDan konteks nesesite akseler progranm lakaz ek devlopman later, Minister Devlopman Nasyonal pou ganny restriktire pou konsantre lo sa de domenn kle. Minis Jacquelin Dugasse pou pran responsabilite pour Minister Lamenazman Teritwar ek Lakaz.\nMinis Bernard Shamlaye pou pran responsabilite minis pour Devlopman Sosyal e osi pour devlopman Kiltir.\nMinister Ledikasyon pou aprezan dirize par Minis McSuzy Mondon. Sa Minister pou osi vin ansanm avek Departman Lanplwa ek Devlopman Resours Imen.\nMon pe osi kree en nouvo minister pour Lenvestisman, Resours Natirel ek Lendistri ki pou ganny dirize par Peter Sinon ki pe retourn Sesel apre son travay egzanpler o sen Labank Afriken pour Devlopman.\nMonn apwent en nouvo minis pour Zafer Etranzer pour kontinnyen ranforsi rol ek zimaz Sesel a letranze e osi kontinnyen promouvwar dan en fason proaktif nou diplomasi ekonomik. Sa rol pou ganny deservi par Jean-Paul Adam. Msye Barry Faure pou pran pozisyon Sekreter d’Eta dan mon biro.\nMinister Lasante pe kontinnyen dan son demars pou anmenn reform neseser dan sa sekter. Dan konteks konpleksite sa size, mon pe apwent en profesyonel lasante koman nouvo Minis pou desarz sa responsabilite. Dr. Erna Athanasius pou pran pozisyon koman nouvo Minis Lasante.\nMon pran sa lokazyon pou mwan remersye Minis Marie-Pierre Lloyd, ki’n eksprim son swe pour pourswiv lezot semen ki pou ankouraz devlopman nou pei. Madanm Lloyd in montre en kantite konpasyon ek determinsayon dan son rol koman Minis. Son kontribisyon in ganny bokou apresye par nou pep.\nAn rekonesans son kapasite koman en pyonye dan sekter sosyal, e osi an vi pozisyon Sesel koman en legzanp mondyal kot i konsern lepanwisman bann madanm ek byenet zanfan, mon pou propoz nominasyon Madanm Lloyd koman en lanbasader itineran pour bann madanm e bann zanfan.\nNou la pou servi zot. En pos governman i pa apartenir a okenn endividi. I apropriye e byen pou annan sanzman dan responsabilite serten minis ouswa lezot lotorite. En minis ou en zofisye gouvernman i ganny demande pour bouze a serten moman. Parey monn deza fer resorti rotasyon dan travay i anmenn plis dinamizm e osi ed nou ganny plis bagaz ek leksperyans.\nSa lekip ki mon pe prezant avek zot ozordi, i reprezant kontinyasyon e ranforsman sa travay ki nou pe fer pou transform nou pei.\nI reprezant sa evolisyon ki nou touzour bezwen annan pour garanti progre. I alor enportan ki pep Seselwa i donn zot sipor. Mon pe osi demann tou travayer dan tou minister pou met tou zot diferans de kote e travay ansanm konman en tim. En minis tousel pa kapab fer fonksyonnen en minister.Â I bezwen tou son travayer. Se dan lespri linite ki nou progrese.\nSet en lekip ki pour kontinnyen promouvwar bann valer ki neseser pou fer nou pei avanse. Nou touzour bezwen travay dir- vin pli prodiktiv. Nou touzour bezwen met nou o servis nou pep. Nou touzour bezwen responsab, rezilyan e realis. Nou touzour bezwen pare pou aranze kot i mal, e anbeli kot i byen. Nou touzour bezwen koste koman en pep e reste ini.\nAnmenmtan ki mon lekip pou viv sa bann valer, parey nou pe demann nou pep pour viv sa bann valer, set osi en lekip ki pou fer sanzman pozitif kot i neseser.\nNou bezwen pare pou fer sanzman ki benefisye lepep Seselwa.\nBann sanzman ki anmenn keksoz pozitiv pour nou pei, se bann sanzman ki mon gouvernman i promouvwar. Nou tou, ansanm, nou’n pare pour demen. Pare pour bann defi ki kapab monte. Mon swet tou travayer ki o servis sa pep bon kouraz e ankor enn fwa remersi zot pou zot kontribisyon dan developman nou pei. Avek lagras Bondye, nou pou kontinnyen travay pour benefis sa pep ki’n met nou la.


Eski LDS/SNP pou ganny odit par Komisyon Eleksyon?\nKi fason ki LDS pou zistifye saler 100 mil roupi?\nLDS i koz gro labous lo latransparans menm si zot zis koze me zot pa pratike. La ki nou tande ki bann parti politik pe ganny odit par Komisyon Eleksyon, nou tya kontan konnen si SNP pou ganny odite, an vi ki i en parti politik. LDS i annan li an se moman 3 parti politik e zot merit ganny odit.\nSa let ansyen trezorye SNP ya bezwen ganny servi pandan lodit.\nLDS osi pou bezwen rann kont sa bann gro saler ki serten zot pe ganyen, dapre konpran i annan ki total 100 mil roupi.\nPa kapab zis parti politik ki dan gouvernman ki merit ganny odite, oswa rann kont. Pa zis bann endividi dan gouvernman oswa dan Parti Lepep ki merit reponn kestyon me osi bann ki dan lopozisyon.\nPa akoz FPAC par egzanp, pa pou kriy enn ant zot pour reponn kestyon ki i vedir ki zot napa kestyon pour reponn.Pa akoz personn lo kote Parti Lepep pankor anmenn okenn kes kont personn dan lopozisyon, pa vedir ki zot napa personn ki annan kestyon pour reponn Komisyon Anti-Koripsyon.\nNou kontinyen dir e repete, pa akoz zot koz gro lavwa e esey fer zot oponan per, ki lopozisyon oswa LDS i annan zis sen e dimoun ki parfe.\nAntouka si Bondye ti sanz son aswar pour lizour, en ta keksoz nou tya war arive dan lopozisyon e nou asire ya sok nou.\nPandan 2an Parti Lepep ek son bann dimoun in sibir LDS. Zot in anvoy ros ek labou lo bokou dimoun, menm dimoun’n ki’n dedye zot lavi pour travay pour sa pei. Parti Lepep in reste trankil e les zot. Me nou senserman krwar ki en zour, divan pou sanz kote. I pou vant en kou dan lopozisyon. Ler sa gro divan vann swet pou soufle dan LDS nou espere ki zot ava annan kouraz parey nou tyonbo pour for e pa les zot drive oswa ale dan divan.


Biografi: Apros avek Bondye i bon pour mwan | Letid\nLIR AN Acholi Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitumbuka Chuvash Croatian Czech Danish Drehu Dutch Efik English Estonian Fijian Finnish French Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Japanese Kamba Kannada Kazakh Kikuyu Kinyarwanda Kirghiz Kiribati Kirundi Kisi Korean Kreol Seselwa Krio Latvian Lhukonzo Lithuanian Luganda Luo Macedonian Malagasy Malay Malayalam Marathi Maya Mixe (North Central) Mongolian Ndebele (Zimbabwe) Nepali Norwegian Oromo Ossetian Pangasinan Papiamento (Aruba) Papiamento (Curaçao) Persian Polish Portuguese (Brazil) Punjabi Quechua (Bolivia) Romanian Runyankore Russian Samoan Sango Serbian (Cyrillic) Serbian (Roman) Shona Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zapotec (Isthmus)\nApros avek Bondye i bon pour mwan\nLER mon ti annan nef an, mon ti aret grandi. Ozordi mon annan 43 an e mon mezir zis 1 met. Ler mon paran ti remarke ki mon annan sa problenm, zot ti ankouraz mwan pour travay dir pour ki mon pa konsantre lo mon laparans fizik. Mon ti vann fri devan nou lakour e mon ti plas zot byen annord. Sa ti fer mwan ganny bokou kliyan.\nMe byensir pa tou keksoz ki ti sanze kantmenm mon ti travay dir. Mon ti ankor kourt e mon ti vwar li difisil pour fer bann keksoz dan lavi toulezour, tel parey tir bann keksoz ki ti o pour mwan dan laboutik. I ti paret konmsi tou keksoz ti’n ganny fer pour bann dimoun de fwa pli gran ki mwan. Mon ti santi ki mon pa vo nanryen, me sa ti sanze ler mon ti annan 14 an.\nEn zour, de madanm Temwen Zeova ti aste fri kot mwan e zot ti konmans en letid Labib avek mwan. Pa bokou letan apre, mon ti realize ki konn Zeova ek son plan ti pli enportan ki mon sityasyon fizik. Sa ti fer mwan dibyen. Psonm 73:28 ti vin mon verse prefere. Premye parti sa verse Labib i dir: “I bon pour mwan apros avek Bondye.”\nEn sel kou nou fanmir ti al reste Burkina Faso e mon lavi ti sanze konpletman. Kot nou ti reste avan Kotdivwar, bokou dimoun ti’n abitye vwar mwan pe vann fri. Me dan nou nouvo landrwa reste, mon ti en etranze e pour bokou dimoun, mon ti paret drol. Dimoun ti kontan get mwan. Sa ti fer ki pour plizyer semenn mon ti reste dan lakaz. Apre mon ti rapel ki kantite i ti bon pour mwan apros avek Zeova. Mon ti ekrir biro brans Temwen Zeova e mon ti ganny vizite par Nani, en misyonner ki ti vin lo en skouter.\nVi ki ti annan bokou disab lo semen, sa ti fer ki semen ti glise e dan sezon lapli i ti annan bokou labou. Plizyer fwa Nani ti tonbe lo son skouter ler i ti pe vin fer mon letid, me i pa ti bes lebra. En zour i ti ofer pour anmenn mwan renyon. Mon ti realize ki sa ti vedir mon ti bezwen sorti dan lakaz e ki dimoun ti pou get mwan. An plis, ler mon anbark deryer lo skouter, sa ti pou azout plis pwa lo sa skouter ki ti deza difisil pour kontrole. An tou ka, mon ti dakor e pran kont dezyenm bout mon verse prefere ki dir: “Mon’n fer Souvren Senyer Zeova mon refiz.”\nPar ler nou de Nani nou ti tonm dan labou, me i ti vo lapenn pour al Lasal. I ti annan en gran diferans ant bann zoli sourir ki mon ti gannyen dan Lasal ek lafason dimoun ti get mwan an deor. Nef mwan pli tar mon ti batize.\nTrwazyenm bout mon verse prefere i dir: “Pour fer konnen tou ou travay.” Mon ti konnen ki predikasyon ti pou sa keksoz pli difisil pour mwan. Mon ankor rapel premye fwa ki mon ti pres port an port. Bann manrmay ek bann adilt ti get mwan, swiv mwan e esey mars parey mwan. Sa ti tap mwan, me mon ti mazinen ki parey mwan, zot osi zot ti bezwen Paradi, alor mon ti persiste.\nPour fer keksoz en pe pli fasil, mon ti rod en trisik ki pedal avek lanmen. Mon konpanyon servis ti pous mwan dan montanny e dan desant i ti sot deryer. Predikasyon ki ti difisil o konmansman ti finalman vin en sours lazwa, ki an 1998 mon ti konmans fer pionye ordiner.\nMon ti fer bokou letid Labib e kat parmi sa bann dimoun ti batize. An plis, enn parmi mon bann ser ti aksepte laverite! Souvan ler mon ti tande ki mannyer lezot ti’n progrese sa ti ankouraz mwan zis ler mon ti bezwen. En zour ler mon ti pe soufer avek malarya, mon ti ganny en let sorti Kotdivwar. Mon ti’n konmans en letid Labib devan laport avek en etidyan liniversite an Burkina Faso e mon ti’n pas li avek en frer. Pli tar sa etidyan ti al reste Kotdivwar. Mon ti byen kontan pour konnen ki i ti’n vin en proklanmater non batize!\nKi mannyer mon siport mon lekor finansyerman? En lorganizasyon ki ed bann dezabilite ti ofer pour montre mwan koud. En ansenyan laba ti remarke ki mon travay dir e i ti dir: “Nou devret montre ou ki mannyer i fer savon.” Sanmenm ki zot ti fer. Mon fer savon lave ek savonnet dan lakour. Dimoun i kontan mon savon e zot ankouraz lezot pour servi mon savon. Mon anmenn kot zot mwan menm lo mon skouter trwa larou.\nMalerezman an 2004, mon ti bezwen aret fer pionye akoz douler ledo. Kantmenm sa, mon ankor partisip plennman dan predikasyon.\nDimoun i dir ki mon koni pour mon sourir. Mon annan tou rezon pour zwaye akoz apros avek Bondye i bon pour mwan.—Rakonte par Sarah Maiga.\nPartaze Partaze Apros avek Bondye i bon pour mwan


Jeline Monnaie – La Passe – Institute of Early Childhood Development\nOctober 9, 2019 by IECD 252\nDe ki ou ariv kot li La passe, La digue ou remark en lasal byen kolore e organize. Tou i byen annord. Jeline Monnaie pe vey zanfan pour 5 an deza i dir nou i fer li pirman akoz lanmour ki i annan pour zanfan.\n« Mon ti komans avek zis 1 zanfan me letan mon fer levanter mon annan 22 zanfan, »\nOparavan, Jeline ti vey zanfan dan son lakaz, dan son salon presizeman. Vi ki i ti annan bokou zanfan pour veye i ti rod led avek de asistan.\nI ti enn parmi ki ti ezite pour al anrezistre avek IECD me avek bokou obzervasyon i ti vwar son bann benefis.\n“Mon ti anrezistre an 2017. I ti pran mwan enpe letan pour anrezistre akoz ler bann Childminders ti ganny aprose, nou ti vwar li parey en gro bebet devan nou. Nou ti kwar i pour tro konplike me avek bann kour nou’n kapab konpran e vwar son lavantaz,” Jeline i esplike.\nI pa’n fasil pour li kit son 22 zanfan ki i ti pe okipe pour aprezan pran selman 10. I esplike ki lakantite depans ki i annan pour fer I pa balanse ek reveni ki I gannyen avek 10 zanfan.\n“Menm mon travayer, ki travay tre byen I vwar li difisil avek en lapey R5000. Pour mwan kit li ek mwan mon bezwen sey mon mye pour azout ankor en larzan lo son saler,” i dir.\nToudmenm, Jeline i eksprim son lapresyasyon pou nouvo baby gym lo La digue ki ava anmenn en nouvote dan aktivite ki zot fer ek zanfan, malgre konstrent transportasyon. I osi eksprim swe pour plis sipor avek IECD pour met anplas en servis santralize pour zot kapab fer fotokopi e enprim bann leson pour zanfan ki pour le moman pe kout zot bokou.\n« Pour baby gym nou ganny demande pou pey R10 par ertan par sak zanfan. Alors sa nou bezwen fer li en fwa par semenn akoz pour tro bokou lo paran. Nou osi al lo lans pour en pti piknik tou le 3 mwan avek sipor paran. Apre nou osi al kot bibliotek detanzantan me pour sa enn nou marse, » Jeline i rakont nou enpe bann aktvite ki i fer ek zanfan.\nDapre Jeline IECD i la pour sirvey devlopman bann Childminders avek bann kour ki amelyor zot servis ek zanfan e ayer.\n“Nou aprann en kantite keksoz ki pa zis ed ou ek bann zanfan ki ou pe veye me i ed ou avek ou fanmiy e nerport landwra kot ou pou ale. Si i ariv en irzans ou konnen kwa ki ou pour fer,” i dir avek en gran satisfaksyon.\nPandan bann lannen ki I pe fer sa louvraz Jeline in pti a pti azout en bout ek son lakour pour li vey zanfan. En zoli pti lespas byen kolore ki atase ek son lavarang, byen annord e prop. I enkli en lasal pour bann pti baba, lakwizin e en lasal pour bann ki enpe pli gran.\nMalgre difikilte ganny zouzou lo La digue i dir ki sa lasistans R10 mil in ed li rod enpe bann gro zouzou pour met dan lavarang deor. Bann childminder La digue i pey bokou plis pour ganny bann materyo travay akoz kou transportasyon. Zot bezwen pey bato pour al Mahe, pey pickup pour met zot pake lasose e menm pey ankor bato pour anmenn zot bann materyo lo La digue.\n« Benefis ki mon gannyen ek sa travay se ki mon pa bezwen deplase, tou i la kot lakour. Me letan ki ou pe vey zis dis zanfan, napa benefis. Laplipar depans ki ou fer ou bezwen fer li lo ou menm. Mon napa en profi. Mon fer li akoz mon kontan zanfan e si mon arete bokou paran pour dan problenm pour al travay, » i detaye.\nJeline Monnaie i dir ki son fitir dan sa karyer i depan bokou lo sipor ki I gannyen avek IECD menm si i kapab zis sipor pour ganny bann materyo travay.\n« Mon pa pou kapab dir mon pe reste ou ale, me i pou tou depan lo sipor ki nou gannyen. Bokou in ganny fer deza me nou bezwen enpe plis pour soulaz nou. Par egzanp menm kreasyon en peryod konze pour bann Childminders, ki ava permet nou poze e menm fer en bon netrwayaz dan nou landrwa, » Jeline i sizere.\nApart sa, son pasyon i kontinyen motiv li pour kontinyen donn bon swen bann zanfan.


Dan Lasanble Nasyonal |16 October 2019\nMinis Dogley i reponn plizyer kestyon lye avek son minister\nMinis Didier Dogley in aparet dan Lasanble Nasyonal sa semenn pour adres kestyon bann manm lo diferan size lye avek son minister.\nMinis Dogley i responsab pour tourizm, laviasyon sivil, por ek lamarin.\nManm Lasanble pour Baie Ste Anne Praslin, Churchill Gill, ti premye pour demann kestyon lo kan ki Seychelles Maritime Safety Administration (SMSA), lazans responsab pour regilariz bann akitivite lo lanmer, pou etabli en stasyon konplet lo bann zil pros, Praslin ek La Digue.\nOnorab Gill ti eksplike ki sa i neseser vi ki en gran kantite bato, partikilyerman bato lwazir ek touristik, i frekant sa de zil.\n«SMSA i deza annan en biro lo Praslin dan Pension Fund Complex ki i ti ouver an Me sa lannen e i annan en zofisye, ki en lenspekter, ki stasyonnen dan sa biro an permanans,» Minis Dogley ti dir.\nRol sa lenspekter i pour enspekte bann bato, asire ki leta bato i zwenn kondisyon SMSA, asire ki zot annan zot sertifika, asire ki bann dimoun ki anmenn bato i annan kalifikasyon neseser ensi ki asire ki sa bann bato pe respekte bann mezir sekirite maritim.\n«Pour le moman SMSA pa war li neseser pour stasyonn en surveyor lo Praslin akoz i deza annan en zofisye surveyor SMSA ki mont Praslin ek La Digue tou le mwan pour fer survey bann bato e i fer an mwayenn ant 6 a 10 par mwan. Avek sanzman dan lalwa SMSA, pour li sorti konman en lazans pour vin en lotorite, i pou bezwen anploy en surveyor lo Praslin ek en licensing officer[…] Sa i akoz anba sa nouvo lalwa, SMSA pou bezwen anrezistre tou bato par lao 10 met e idantifye tou bann bato anba 10 met. Pour fer sa i pou bezwen annan en zofisye pour anrezistre bann bato e donn laysenns osi.»\nPour byen pli zwenn bann mezir anba sa nouvo lalwa, SMSA pe al anploy 8 nouvo staf dan ki 2 pou ganny poste Praslin pour ranforsi sa biro lo sa zil.\nOnorab Gill ti osi anmenn en kestyon lo si departman tourizm pe konsider retir sa moratwar lo lasanm lotel pour Praslin vi ki lakantite lasanm in diminyen akoz plizyer lotel in fermen.\nMinis ti anons avek Lasanble ki demars in konmanse pour ki en letid carrying capacity i ganny fer pour Mahé, Praslin ek La Digue pour vwar si sa moratwar ki anfors i devret ganny retenir.\n«Se selman swivan rekonmandasyon sa letid – ki ekspekte konmanse la an Oktob e termin boner lannen prosen – ki en desizyon i kapab ganny pran. Sa letid pou konsider tou bann diferan fakter ki kapab afekte dirabilite sa sekter tel ki lenpak ekonomik, sosyal ek lanvironman, e a permet gouvernman pran desizyon pli enformen,» Minis Dogley ti fer remarke.\nI enportan pour note ki moratwarpa aplik pour bann pti lotel par anba 25 lasanm lo Mahé ek Praslin.\nMinis Dogley ti osi azoute ki bann lasanm lotel ki ganny donnen avek serten lotel ou envestiser ki pa ganny devlope apre 1-an i ganny redistribye avek lezot lotel.\nOnorab Gill ti anplis anmenn en trwazyenm kestyon lo bann lotel ki’n ganny aste par bann envestiser etranze lo prime land me ki pa pe ganny redevlope.\nOnorab Jean-François Ferrari, MNA pour distrik Mont Fleuri, ti demann minis ki mezir ki pe al ganny met anplas lo Por Victoria pour limit lenteripsyon loperasyon lo por letan ki renovasyon por i konmanse.\n«Sa proze renovasyon ek lagrandisman por i en gro proze e enn tre enportan pour Sesel, e i kler ki en tel proze pou anmenn avek li serten difikilte ek defi. Pour asire ki bann difikilte ki kapab koz serten problenm i ganny adrese boner e minimize, lotorite por pe konmans fer travay konsiltasyon ek planifikasyon pour met bann mezir neseser anplas,» Minis Dogley ti fer resorti.\nBann planifikasyon ki zot pe fer i konm swivan:\nEnn bann latas primordyal sa konsiltan ki’n ganny kontra pour fer plan detay e lenplimantasyon pour sa devlopman se pour fer sir ki bann diferan staz konstriksyon i ganny sikronize pour minimiz bann lenteripsyon lo por.”\nAn plis ki sa, travay lo por pou ganny fer lo de faz pour osi minimiz lenpak renovasyon.\nPremye faz pou konmans lo kote sid – kot ansyen baz Gard Lakot – e minis ti azoute ki zot pa ekspekte gran difikilte pandan sa faz akoz «Mahé quay pou kontinyen fonksyonnen mannyer i pe fer konmela».\nDezyenm faz pou ganny fer lo kote nor, lo Mahé quay e sa pou konmanse ler konstriksyon lo morso sid i ava’n fini e konmans fonksyonnen, e donk tou bann tranzaksyon bato i ava ganny fer laba pandan ki Mahé quay pou anba konstriksyon.\nMinis ti osi azoute ki lanfaz pe ganny mete lo kordinasyon bann aktivite lo por.\n«Lotorite por pe organiz miting konsiltativ avek tou ban partener dan diferan lazans. Savedir bato lapes, container, karbiran, militer, bato krwazyer, ensidswit. Ziska prezan, de sa bann miting in fini ganny fer. Bi sa bann miting se pour planifye e kordin ansanm lakostaz bato pour lefitir baze lo litinerer bann diferan bato[…] »\nAn plis ki sa, lotorite por pe osi etidye bann fasilite por alternativ.\nAn se moman zot pe reevalye litilizasyon tou bann lezot lasose dan Por Victoria, sa i enkli pour lapes endistriyel lo Ile du Port, lasose kot i fer reparasyon lasenn e lasose IPHS.\n«Sa pou permet plis fleksibilite pour bann lezot bato apard bato endistriyel ki normalman pe servi sa bann lasose,» Mini Dogley ti eksplike.\nYer ti osi annan kestyon table par Onorab Philip Arrisol lo bann mezir anplas pour ki bann bato i respekte lalwa lanvironnman, sirtou sa ki konsern management bann salte lakwizin ek delo sal e par Onorab Egbert Aglae lo plan departman tourizm pour adres vol ek move pratik anver lendistri tourizm.\nOnorab Ferrari ti osi anmenn en lot kestyon lo polisi ki an plas pour asire ki artis lokal i ganny sans zwe dan bann lotel e i ti demann minis pour klarifye ki bann taks neseser ki pe ganny peye par bann lotel ki anmenn etranze pour vin zwe kot zot letablisman.


Mesaz pour Lazournen Enternasyonal Travayer\n30 avril, 2012 -- Mesaz Prezidan Michel alokazyon Lazournen Enternasyonal Travayer 1 Me 2013\n"Le premye Me i sa zour enportan dan lannen ki nou dedye a tou travayer.\nLazournen Enternaysonal Travayer i lokazyon pour tou travayer dan lemonn partaz solidarite. Nou zwenn pour selebre lakonplisman nou travay. Nou pas letan ansanm legliz pour demann lagras,pour benediksyon nou zouti, pour fer refleksyon avek nou frer ek ser, pour donn bon lekzanp nesesite travay dan nou fanmiy.\nLe premye Me i onor tou travayer. I rann zot omaz pour zot gran kontribisyon dan progre limanite.\nProgre enorm ki noun akonpli Sesel depi ki nou’n pran responsabilite pour nou prop devlopman i fer nou tre fyer. I en progre ki pa’n ariv par sans. I gras a nou travayer entelizan, ranpli avek volonte ek for krwayans, kouraze e kapab, ki ozordi nou nasyon, malgre nou pti, in reisi batir en Sesel avek en lekonomi ki pe kontinyelman vin pli solid, avek en baz sosyal ki garanti byennet nou pep.\nRezilta lakonplisman nou travayer i pa zis dan sif ki Nasyon Zini i pibliye lo nou, ou dan lakantite deviz dan labank. Nou vwar sa lakonsplisman dan nou linite, solidarite anver nou prosen, dan nou lapriyer, dan lanmour pour nou pei beni, dan abilite ek kapasite nou lafors travayer. I reflekte dan lazwa lo figir nou sitwayen aze ki’n donn tou sa ki zot kapab pour anmenn Sesel kot i ete konmela, e ozordi zot pe repoze dan konfor, e pe rekolte sa ki zot i’n kontribye. Sa lakonplisman i dan loportinite letid ki nou donn tou zanfan Seselwa. Ler nou dir ki nou lanbisyon se fer sir ki alavenir sak fanmiy Seselwa i annan omwen en zenn ki’n al liniversite, nou pe devlop zanfan nou travayer. Nou lakonsplisman i dan nou determinasyon pour protez sa ki nou’n deza batir ansanm.\nLo non mon gouvernman, lo non nasyon Seselwa, lo mon non personnel, mon dir felisitasyon nou travayer. Nou eksprim nou gratitid pour sa travay endividyel ek kolektif ki fer nou pep avanse. Le 1 Me nou zwenn ansanm pour rekonnet e apresye valer ek dinnyite travay.\nAlokazyon le 1 Me mon oule reafirm langazman mon gouvernman pour rann lavi travayer ek zot fanmiy pli konfortab. Nou pe kontrol lenflasyon. Nou pe pran mezir pour redwir kou lavi kot i posib. Nou pou kontinyen protez bann group pli vilnerab. Mon gouvernman i oule ki ler nou lekonomi i donn plis rannman, gras a nou travay prodiktif, nou travayer a benefisye.\nNou pe kontinnyen batir nou Nouvo Sesel. I en lot letap eksitan pour nou travayer, nou lazenes, ek nou zanfan ki pe grandi. I annan ase travay dan nou pei pour tou dimoun ki oule epanwir e fer en kontribisyon pozitiv pour son prop byennet, ek byennet nou tou. Tou travay i nob. Sak travay i itil. Sakenn de nou i bezwen travay pour ganny son lavi. Se travay ki donn imen son vre valer.\nDan Nouvo Sesel, dan sa vilaz global ki pe sanze rapidman, nou bezwen en lafors travayer pli byen prepare, pli efikas pou sirmont konpetisyon, ki metriz teknolozi modern tre byen, pour fer fas avek defi mondyalizasyon. Lavenir nasyon Seselwa pou depann lo travayer ki inovatif, kreatif e ki byen ekipe pou fasilman sirmont defi. Nou pou touzour envesti dan ledikasyon ek formasyon nou lafors travay.\nDan Nouvo Sesel nou pe develop sa lespri antreprenarya. Sak pti biznes ki kree i en sours nouvo loportinite lanplwa pour travayer Seselwa, pour lazenes. I kree plis larises. I fer grosi nou lafors travay. Mon reaffirm sipor ek lasistans pour devlopman pti biznes.\nMon touzour demann travayer Seselwa, nou zanfan, pour sezi tou loportinite.\nTenm Travay dir pour nou Sesel i fer nou rapel ki konstriksyon Nouvo Sesel i bezwen zefor kontinyel sorti kot tou son travayer. Lemonn i konnen sa ki nou’n deza akonpli ansanm. Aprezan nou oule ariv lo en lot nivo, avek plis prodiktivite, pli bon kalite servis, pli bon prodwi, plis rekonpans. Nou zanfan, nou pti zanfan, a erit en Sesel pli meyer ankor.\nAnsanm nou kontinyen travay pour nou Sesel, e protez lentere travayer. I enportan ki nou touzour reste ini.\nMon swet tou travayer bonn fet, dan lape ek lazwa, e ki lannen ki devan nou a anmenn plis prosperite.


Seychelles Fire and Rescue Services Agency - De dife i ganny raporte sa semenn\nDe dife i ganny raporte sa semenn\nDe lensidan dife ti ganny raporte sa semenn – enn dan distrik Pointe Larue e lot lo La Digue.\nDan sa lensidan Pointe Larue, dife ti detri en lakaz konpletman Merkredi swar.\nSa fanmiy ki ti reste dan sa lakaz trwa lasanm Nageon Estate pa’n ganny sans sov nanryen dan zot lakour.\nMe erezman napa personn ki’n ganny blese pandan sa dife.\nDapre portparol Lazans Servis Tenny Dife ek Sovtaz Jones Madeleine i paret ki ti napa personn kot lakour kan dife ti pran vi ki ti en vwazen ki osi en zofisye servis tenny dife ek sovtaz ki ti raport sa dife ver 5:26 apremidi.\n“Ti pran apepre 20 minit pour kanmiyon ariv lo lasenn e ler bann zofisye ti ariv laba lakaz ti’n konpletman brile. Mon bezwen fer remarke ki ti annan trafik dan semen vi ki ti annan en aksidan alor sa in fer nou ganny retar,” i ti dir.\nMsye Madeleine ti dir ki lakoz sa dife pa ankor determinen pandan ki lanket i ankor pe ganny fer.\nDan sa lot lensidan pli boner sa semenn dife ti pran dan en stor lo La Digue.\n“Erezman bann zofisye ti ariv atan e se zis premye letaz ki’n ganny andomaze e dezyenm letaz ti entak,” Msye Madeleine ti dir.\nMsye Madeleine pe demann manm piblik pour pran plis prekosyon espesyalman la pandan ki letan festivite pe aprose.


Sa 4 sispe, 3 zonm ek en madanm aze ant 35 a 47-an, ti ganny arete kot zot ti pe reste kot en pti lotel/guest house dan distrik Mont Fleuri. Larestasyon sa 4 etranze ti vin swivan rapor par direksyon Seychelles Savings Bank konmkwa zot in dekouver ki sa bann sispe ti pe sanz fo travellers cheques kot zot brans ki baze Anse Aux Pins.\nSwivan reaksyon lapolis dan en loperasyon monte kot sa bann sispe ti pe reste, lapolis ti dekouver e sezi larzan e fo dokiman ki zot ti pe servi pour defrod labank avek.\nSa 4 sispe ti ariv dan pei le 2 Me e ti sipoze kite Dimans le 12 Me.\nLapolis pe kontiny son lanket dan sa ka.\nLapolis in raporte ki Daniel Lespoir aze 39-an ki reste Petit Paris in kondann 10-an prizon pour lofans labi seksyel lo en fiy 17-an. Lespoir ti komet sa lofans an Avril 2011 dan rezyon lavil.\nAllain Barry Sophola ki reste Anse Aux Pins li in ganny en kondannasyon 5-an prizon pour labi seksyel, 1-an pour bate, 6 mwan pou andomaz propriyete e en lot 1-an pour vol en madanm. Sophola ki komet sa bann lofans kont sa madanm dan lavil an avril 2006. Son term prizon pou mars separeman ki fer en total 7-an edmi antou.\nApre i annan Luthie Marie sorti Lari Hangard ki’n kondann 6 mwan pour mars touni e 8 mwan pour vol lenz dan en laboutik anvil an Desanm lannen pase. Son 2 term prizon pou mars separeman ki fer li en total 1-an 2 mwan prizon.


Lotorite Lavyasyon Sivil Sesel i donn son sipor Festival Kreol\nDan en pti seremoni dan son biro kot erport Pointe Larue Zedi apremidi, sef egzekitif sa lotorite, Msye Gilbert Faure, ti prezant tyermenn komite lorganizasyon Festival Kreol, Minis Bernard Shamlaye, avek en lanvlop ki kontyen bann pri pour en lavaler 50 mil roupi.\n«I avek bokou plezir ki nou’n reponn pozitivman lapel pour siport aktivite kiltirel pour promouvwar kiltir ek lidantite Kreol,» Msye Faure ti dir letan i ti prezant Msye Shamlaye avek sa kontribisyon.\nFodre dir ki pandan sa 2 dernyen lannen sa lorite in siport fidelman konpetisyon kwiz ki organize pandan sa festival me sa lannen sa lotoritie pe osi donn en pri pour Moman Kreativite.\n«Nou’n montre nou volonte koman en lorganizasyon ki pe kontribye anver devlopman sosyo-kiltirel nou pei,» Msye Faure ti dir.\nSa prezantasyon ti deroul dan prezans sekreter prensipal pour Kiltir Raymonde Onezime, serten responsab sa menm minister osi byen ki travayer sa lotorite.\nLetan i ti pe remersye Msye Faure ek son bann travayer, Msye Shamlaye ti dir ki i espesyalman kontan pour sa sipor e i ti felisit sa lotorite pour kontinyelman siport aktivite ki promouvwar lazenes ek zanfan dan Festival Kreol.\nMsye Shamlaye ti fer remarke ki menm si in annan bokou aktivite enportan ki’n demann bokou kontribisyon, sa pa’n anpes bann partner fidel sa festival pour kontinyen anmenn zot sipor.\nMsye Shamlaye ti profite pour swet sa lotorite bokou sikse dan son travay e osi swete ki i a kontinyen siport bann aktivite parey alavenir.


Abraam ek Sara\nBokou dimoun i krwar ki Temwen Zeova i en nouvo larelizyon. Pourtan, plis ki 2,700-z-an pase, bann serviter sa vre Bondye ti ganny apele son bann “temwen.” (Izai 43:10-12) Ziska lannen 1931, dimoun ti konn nou konman Etidyan Labib. Akoz nou ti pran sa non Temwen Zeova?\nNou non i idantifye nou Bondye. Dapre bann vye kopi Labib, non Bondye setadir Zeova i aparet plis ki set mil fwa dan Labib. Dan plizyer tradiksyon Labib, sa non in ganny ranplase par bann tit parey Senyer ouswa Bondye. Pourtan, Zeova, sa sel vre Bondye ti revel son non avek Moiz ler i ti dir: “Sa i mon non pour touzour.” (Egzod 3:15) Dan sa fason, son non ti disteng li avek tou lezot fo bondye. Nou fyer pour port non sen Bondye.\nNou non i dekrir nou misyon. En kantite dimoun dan lepase, depi letan Abel ziska nou letan in demontre zot lafwa dan Zeova. Tou dilon listwar, Noe, Abraam, Sara, Moiz, David ek lezot ankor ti form parti sa “gro nyaz temwen.” (Ebre 11:4–12:1) Zis parey en dimoun i kapab donn en temwannyaz ankour pour defann en inosan, nou osi nou determinen pour fer konn laverite lo nou Bondye.\nNou pe imit Zezi. Labib i apel Zezi sa “temwen fidel e vre.” (Revelasyon 3:14) Zezi li menm ti dir ki i’n fer bann dimoun ‘konn non Bondye’ e i’n kontinyen “servi [konman] temwen pour laverite” lo Bondye. (Zan 17:6; 18:37) Alor, bann vre disip Zezi i devret port non Bondye e koz lo sa non avek lezot. Sanmenm sa ki Temwen Zeova i fer avek bokou devouman.\nAkoz bann Etidyan Labib ti pran sa non Temwen Zeova?\nPour konbyen letan Zeova in annan bann temwen lo later?\nLekel sa pli gran Temwen Zeova?\nKan ou zwenn bann dimoun dan nou bann kongregasyon, esey konn zot pli byen. Demann zot: “Akoz ou’n vin en Temwen Zeova?”